Eusko Jaurlaritzak angularen arrantza profesionalizatuko du

Aisialdi edo kirol jarduera moduan arrantzatzen dutenei debekua ezarri die Bruselak. Kofradietan eta merkaturatzeko baimena duten saltokietan soilik saldu ahalko dira angulak.

Eusko Jaurlaritzak eta Euskadiko Anguleroen Elkarteak akordioa egin dute angularen arrantza profesionalizatzeko; erabaki horrek modua emango luke jarduera horrekin jarraitzeko, Europako Batasunak debekatu egin baitu arrantzale afizionatuek espezie hori harrapatzea, espeziea desagertzeko arriskuagatik.

Jaurlaritzak eta angula arrantzaleen elkarteak jarduera horretan aritzen direnen errolda bat egitea hitzartu dute. Urtero bidaliko diote Itsasoko Gizarte Institutuari, erregistroan Langile Autonomoen Araubide Berezian arrantzale profesional gisa alta emateko, kolektibo horri buruzko «epigrafe espezifiko batekin». Gaur egun 700 angulari inguru daude, baina, zehaztu dutenez, denak ez lirateke erroldan sartuko.

Bi aldeen arteko akordioaren arabera, AZTI ikerketa zentroa arduratuko da urtero banatuko diren lizentziez eta harrapatu ahalko diren angula kopuruak ezartzeaz, bai eta espezie horren populazioaren eta harrapaketa kanpainaren iraupenaren jarraipen «zehatza» egiteaz ere.

Era berean, angulak arrantzaleen kofradietan edo produktu hori merkaturatzeko baimena duten saltokietan soilik saldu ahalko dira.

Eusko Jaurlaritzak 2003-2004ko sasoian banatu zituen lizentziak azkenekoz, eta, ordutik, baimena lehendik zutenak aritu ahal izan dira; gainerakoak, berriz, ezkutuan ibili dira. Angularen arrantza arautzeko eta espeziearen iraupena bermatuko duen plan integral bat egitearen aldeko eskaerak ugaritu dira azken urteetan.


«Zinema elitistarekin ez gara identifikatzen; ihes egin nahi diogu»

Hasi berri da Ikuspuntu zinema jaialdiaren XVI. edizioa, eta Manuel Asin zuzendari artistiko berriak baikor estreinatu du festibala. Ehun bat film izanen dira ikusgai Iruñerriko areto ugaritan, larunbatera arte.


Alvaro Prieto elektrokutatuta hil zen, ikerketaren hipotesi nagusiaren arabera

Sevillan desagertutako gaztearen gorpua topatu dute TVEren lantalde batek, eta zuzenean erakutsi ditu irudiak. RTVEk barkamena eskatu du.


300 euroko isuna jarri dio Foruzaingoak artaldea erasotu duen zakurraren jabeari

Foruzaingoak jakinarazi duenez, artalde bat erasotu duen zakurraren jabeari 300 euroko isuna jarri dio eta gainera, kalteordaina ordaindu beharko dio jabeari. Azken aldian, Berako udalak ere salatu ditu zakurren erasoak, Zia eta Kaule auzoetan.


Itxaropenako gisatu lehiaketa eta bazkaria bueltan dira

Azaroaren 3an, okela gisatu lehiaketa egingo dute Itxaropena Nagusien Elkartean. Izen-ematea zabalik dago, Itxaropenako iragarki taulan eman behar da izena. Lehiaketaren ondoren, lehiaketarako prestatutako gisatuarekin bazkaria egingo dute. Bazkarirako izena Itxaropenako tabernan eman behar da.

Azaroaren 3an, goizean, Itxaropenako terrazan prestatuko dute haragi gisatua lehiaketara aurkezten diren bikoteek, bakoitzak bere ukitu pertsonalarekin, mimo handiz, ohi dutenez. Zortzi bikote aurkezteko aukera izango da eta dagoeneko eman dezakete izena, Itxaropenako iragarki taulan.

80 lagun gehienez

Gisatu lehiaketarekin batera, Itxaropenako bazkideendako bazkaria izango da egun berean, lehiaketako gisatua plater nagusi dutela. Kasu horretan, jatordua 14:00etan izango da eta asko jota 80 pertsonarendako lekua izango da. Itxaropenako zuzendaritzatik abisatu dute izena ematen duen bazkide bakoitzak beste bazkide bakar bat apuntatu ahal izango duela bazkarirako.

Bazkariaren kasuan, Itxaropenako tabernan eman behar dute izena.

Bazkalostean, sariak banatuko dizkiete haragi gisatu txapelketako irabazleei eta baita parte hartu duten gainontzeko bikoteei ere.


Amancay Gaztañagak eta Erika Olaizolak zuzendutako 'Z U L O' film laburra aurkeztuko dute Zestoan

Ostiralean aurkeztuko dute ikus-entzunezkoa Zestoako Kultur Etxean, 19:30ean hasita. Film laburra ikusi ostean, bertaratzen direnek solasaldia egingo dute zuzendariekin eta film laburreko buruhandi protagonista hezurmamitzen duen Mikel Ibarguren aktore zestoarrarekin.

Amancay Gaztañaga, Erika Olaizola eta Mikel Ibarguren, Zulo buruhandiarekin. (Maialen Etxaniz) Amancay Gaztañaga zestoarrak eta Erika Olaizola azpeitiarrak idatzi eta zuzendutako Z U L O film laburra aurkeztuko dute ostiralean Zestoako Kultur Etxeko aretoan, 19:30ean hasita. Portale kultur elkarteak antolatu du hitzordua. Emanaldiaren ostean solasaldia izango da bi zuzendariekin eta film laburreko buruhandi protagonista hezurmamitzen duen Mikel Ibarguren aktore zestoarrarekin. Argitara atera zenetik gaur arte ibilbide oparoa izan du Z U L Ok. Film laburren jaialdietan murgildu ostean, aurreneko uzta Lekeitioko 40. Euskal Zine Bileran jaso zuen: Amateur mailako film labur onenaren saria lortuta, urrezko antzararekin itzuli ziren herrira. Haren ostean iritsi zen Bilboko 59. Zinebi jaialdian eskuratutako euskal zuzendari onenaren saria. Olaizolaren, Gaztañagaren eta Ibargurenen nahia zen Laburbira film laburren zirkuituan parte hartzea, eta halaxe izan zen: 2018ko Laburbira egitasmorako aukeratu zuten Z U L O. Joan zen martxoaren 23an jaso zituen azken bi sariak Zestoako eta Azpeitiko sortzaileen lanak. 11. Huezinema jaialdian. Mondragon Unibertsitateko ikasleek osatutako epaimahaiak ematen duen 400 euroko Vertigo saria eskuratu zuen buruhandi baten eta neska baten arteko maitasun istorioa kontatzen duen ikus-entzunezkoak. Horrez gain, 700 euroko Mundukide saria ere jaso zuen. Gipuzkoako Hitzak Z U L Oren inguruan egindako erreportajea, hemen.


‘Kortazar auzia’-n auzotarrek aurkeztutako bi helegiteak atzera bota ditu Auzitegi Gorenak

Euskadiko Justizia Auzitegi Gorenak atzera bota ditu Kortazarren harira Zarauzko Udalak eta Eusko Jaurlaritzak sinatutako akordioaren eta orube horretan etxebizitza babestuak eraikitzeko baimenaren aurkako helegiteak. 2008ko uztailaren 30ean sinatu zuten bi erakundeok akordioa; hitzarmenaren arabera, udalak lursaila Jaurlaritzari laga zion, bertan 150 etxebizitza babestu eraiki zitzan. Elizelai etxepeko bizilagunek errekurtsoak jarri zituzten 2009an, udalari lursaila bertan ekipamendu publiko bat eraikitzeko utzi ziola argudiatuz, eta ez etxeak egiteko. Biak ala biak bota ditu atzera auzitegiak. Hori dela eta, «gustura» agertu da Ezker Anitzako zinegotzi Mariana Aranburu. Hala ere, oraindik helegite bat aztertzeke dagoela ohartarazi du: «Beste etxepe bateko bizilagunek helegite berdintsua jarri dute. Errekurtsoa auzitegi berak aztertuko duenez, epaia ere berdintsua izango dela espero dugu». Lanak atzeratu Aurkeztutako helegiteek lanak atzeratzea ekarri dutela salatu du Ezker Anitzako zinegotziak, eta horrek herriko gazteei eragin diela: «Zoritxarrez lanak 2009tik geldirik daude. Helegiterik aurkeztu ez balute, egun herritarrek alokairu sozialeko etxeak eskuratzeko aukera izango lukete. Hainbat gaztek inguruko herrietara joan behar izan du bizitzera, ordea, herri horietan etxea arrazoizko prezioan aloka dezaketelako, Zarautzen ez bezala». Bi erakundeen arteko akordioa egun indarrean dagoela nabarmendu du, eta hortaz, Jaurlaritzak konpromisoarekin aurrera jarraitu beharko lukeela. «Hainbat arrisku dagoela jakitun gara. Batetik, beste helegiteren bat aurkez dezakete, eta [...]

Kortazar orubearen argazki muntaia, 150 etxebizitzarekin

Euskadiko Justizia Auzitegi Gorenak atzera bota ditu Kortazarren harira Zarauzko Udalak eta Eusko Jaurlaritzak sinatutako akordioaren eta orube horretan etxebizitza babestuak eraikitzeko baimenaren aurkako helegiteak. 2008ko uztailaren 30ean sinatu zuten bi erakundeok akordioa; hitzarmenaren arabera, udalak lursaila Jaurlaritzari laga zion, bertan 150 etxebizitza babestu eraiki zitzan.

Elizelai etxepeko bizilagunek errekurtsoak jarri zituzten 2009an, udalari lursaila bertan ekipamendu publiko bat eraikitzeko utzi ziola argudiatuz, eta ez etxeak egiteko. Biak ala biak bota ditu atzera auzitegiak. Hori dela eta, «gustura» agertu da Ezker Anitzako zinegotzi Mariana Aranburu. Hala ere, oraindik helegite bat aztertzeke dagoela ohartarazi du: «Beste etxepe bateko bizilagunek helegite berdintsua jarri dute. Errekurtsoa auzitegi berak aztertuko duenez, epaia ere berdintsua izango dela espero dugu».

Lanak atzeratu

Aurkeztutako helegiteek lanak atzeratzea ekarri dutela salatu du Ezker Anitzako zinegotziak, eta horrek herriko gazteei eragin diela: «Zoritxarrez lanak 2009tik geldirik daude. Helegiterik aurkeztu ez balute, egun herritarrek alokairu sozialeko etxeak eskuratzeko aukera izango lukete. Hainbat gaztek inguruko herrietara joan behar izan du bizitzera, ordea, herri horietan etxea arrazoizko prezioan aloka dezaketelako, Zarautzen ez bezala».

Bi erakundeen arteko akordioa egun indarrean dagoela nabarmendu du, eta hortaz, Jaurlaritzak konpromisoarekin aurrera jarraitu beharko lukeela. «Hainbat arrisku dagoela jakitun gara. Batetik, beste helegiteren bat aurkez dezakete, eta horrek lanekin hasteko data atzeratzea ekarriko du. Bestetik, gizarte politiketan egindako murrizketen ondorioz, posible da Jaurlaritzak inbertsioa atzera botatzea».

Zarautzen etxebizitzen inguruko arazoari irteera emate aldera, «irtenbide bideragarriena» Kortazarren alokairu sozialeko etxebizitzak egitea dela esan du, eta beraz, horren alde lanean jarraituko duela.


Residencias SA

Ahoztar Zalaietarekin solasaldia, bere liburua aurkezteko.


Urdaibaiko aztarnategietara bisita gidatu bereziak eskaintzen ari dira hilabeteotan

Urdaibaiko Ibilbide Arkeologikoak eskaintzen ari dira uda honetan ere, eta programazioaren barruan hainbat bisita gidatu berezi daude.

Arkeologoagaz eta indusketaren zuzendari Juan Jose Cepedagaz gidatutako bisita egingo dute zapatuan (uztailak 29), Arrolara, 09:00etan oinez Arratzutik irtenda. Eta datorren astean, berriz, Tribisburun izango da Cepeda. Abuztuaren 6an (domeka) izango da. Halaber, abuztuak 18an Natura bisita eskainiko dute Amador Prieto biologoagaz, Tribisburun.

Bestalde, keinu hizkuntzako interprete bategaz Foruko erromatar herrixka bisitatzeko aukera egongo da domekan (uztailak 30), eta abuztuaren 13an, berriz, Foruko erromatar herrixkaren indusketaren zuzendari den Ana Martinez Salcedo arkeologoak gidatuko du bisita.

Datorren astean Arrolara beste bisita berezi bat eskainiko dute. Bertako toponimia eta euskarari buruzko bisita izango da, Labayru Fundazioagaz eta Adolfo Arejita euskaltzainagaz, abuztuaren 5ean (zapatua) 09:00etan oinez Arratzutik irtenda.

Ereñozarrera ere bertako indusketaren zuzendariagaz, Mikel Neira arkeologogaz, bisita antolatu dute abuztuaren 20rako.

[IKUSI IBILBIDE ARKEOLOGIKOEN EGUTEGIA]

Erreserba. Bisitetara joan ahal izateko, 688 85 66 89 telefonora deituta edo ibilbideak@bizkaia.eus helbide elektronikora idatzita aurretiaz izena eman behar da. Bisita bereziei zein arruntei buruzko informazioa www.bizkaikoa.bizkaia.eus atarian dago.


Nerea Arrutik Emakumeen Binakako Euskal Pentatloi Sarian parte hartuko du Tolosan, gaur

Arrutik Urrezko Aizkolarien txapela jantzi berritan, Nerea Arrutik herri kiroletan lehiatzen jarraitzen du buru-belarri. Oraingoan, Emakumeen Binakako Euskal Pentatloi Sarian hartuko du parte, gaur. Tolosako zezen plazan arratsaldean jokatuko da, honako hiru bikoteekin: Karmele Gisasola eta Uxue Ansorregi, Garazi Arruti eta Lucia Orbe, eta Nerea Arruti eta Amalur Arbelaitz.

Harria jasotzen, txingan, giza proban, aizkoran eta korrika ari beharko dute. Egin beharreko lanak, zehazki:

- Harri jasotzea: 63 kiloko bola, 20 jasoaldi.

- Giza proba bi plaza 250 kiloko harriarekin.

- Aizkoran, 65 ontzako bi egur.

- Txingak: sei plaza.

- Korrika: bi kilometro (20 itzuli zezen plazari).

Sarrerak leihatilan bertan, 15 eurotan eskura daitezke. 18:00etan hasiko da txapelketa.


Herritarrek eserlekuak libre uzteko eskubidea dutela defendatu du Aulki zuriak alderdiak Donostian

Lortuko diren eserlekuak libre uztea edozein soldata zein diru-sarreri uko egitea eskatu du Luis Mari Ormaetxea Aulki Zuriak-en Kongresurako hautagaiak, eta aukera politiko aproposa aurkitzen ez duten herritarren aukera eta ordezkariak direla defendatu du.


1.500 bideo pedofilo zituen gizon bat atxilotu dute Bilbon


Irudi bila dabil Zai Zoi Bele musika kolektiboa

Logotipoa behar du Eltzian egoitza duen herriko Zai Zoi Bele musika kolektiboak eta lehiaketa bidez egitea pentsatu du, herritarren botoekin aukeratuz irudia. Errosarixo biharamunean txosnagunean egingo den 'Dibertsioak' saioan erakutsiko dute.

Elkartearen irudia izango den logotipoa egin gura du herriko Zai Zoi Bele musika kolektiboak, eta lehiaketa bidez egitea pentsatu du. Hilaren 27ra arte egongo da aukera lanak aurkezteko, eta ikusgai jarriko dituzte gero, jendeak iritzia, botoa, eman dezan.

Irailaren 27a, aurkezteko epea

Eltzian entseatzen duten herriko musika taldeek osatzen dute Zai Zoi Bele musika taldea, eta, logorik ez dutela konturatuta, bila hasi dira. Diote edozein formatutan –JPG, PDF zein eskuz– egindako lanak onartuko dituztela. Jartzen duten baldintza bakarra da taldearen izena agertzea: Zai Zoi Bele. Gainerako elementu guztiak –tamaina, kolorea, letra tipoa, marrazkia...– erabat libreak dira.

Irailaren 27a da ideiak bidaltzeko azken eguna. Posta elektronikoz zaizoibele.logo@gmail. com helbidera bidalita edo Irizar estankoan zein administrazioan entregatu daitezke. Jasotzen dituzten proposamen guztiak lehengo Kirrin dendaren erakusleihoan jarriko dituzte ikusgai, herritarrek euren gustukoa aukeratzeko. QR kode bidez eman ahal izango da botoa. Irailaren 28tik urriaren 2ra arte egongo dira ikusgai eta egun horretan, Errosarixo domekan, Atzeko kalean iluntzean egingo den kontzertuan egingo dute sari banaketa. Hiru sari emango dituzte: 150, 100 eta 50 eurokoak.

29 musika taldek osatzen dute

Egun, 29 musika taldek osatzen dute Zai Zoi Bele kolektiboa, eta itxarote-zerrendan dago 30. taldea. Eltzian dauden hamar lokaletan egiten dituzte entseguak eta tokia eta ordutegia egokitzean sartuko da talde berria; orain arte hurbildutako talde edo norbanako guztiek izan dute tokia.

Zai Zoi Bele kolektiboko taldek entseatzen dituzten lokalak, Eltzian. (Argazkia: K.I. ).

Zortzi lagunek osatzen dute bi urtean behin berritzen den zuzendaritza taldea, baina guztien artean kudeatzen dituzte entsegu lokalak eta ordutegiak. 2016ko martxoan erregistratu zuten izena, eta 122 musikari inguru daude kolektiboan. Kolektiboaren irudia lortu gura dute orain, webgunean, sare sozialetan eta bidaltzen dituzten mezuetan erabiltzeko.

Dibertsioetarako prestatzen

Herriko jai nagusien barruan, Errosarixo biharamun egunean txosnagunean egiten den Dibertsioak emanaldian ere ikusgai jarriko dute logoa. Indartsu datorren hitzordua, nonbait, hamahiru bat talde buru-belarri ari dira-eta dagoeneko kontzertu horietan joko dituzten kantuak entseatzen.


Aurkia eta ifrentzua Osasunarendako

Txanponaren bi aldeak ezagutu ditu Osasunak asteburuan jokatutako liga partiduetan. Emakumezkoek garrantzi handiko hiru puntu lortu zituzten Bartzelonan, aldiz gizonezkoek porrota eta lau gol jaso zituzten Real Madrid taldearen aurkako norgehiagokan.

Jagoba Arrasateren taldeak ez zuen partida ona egin larunbat arratsaldean Madrilen jokatutako norgehiagokan. Horrela aitortu zuen ere Berriatuakoak. 8.minutuan aurreratu ziren Madrildarrak baina gorritxoek lehenengo zatiari besoak jeitsi gabe eutsi zioten. Atsedenalditik bueltan ordea bigarren gola jaso eta berehala noraezean aritu ziren Osasunako jokalariak eta nahieran aldiz Ancelottirenak. Gol festa madrilen eta soilik Sergio Herrerak 85.minutuan gelditutako penaltiak ekidin zuen bost eta hutsekoa.

Selekzioen partidetarako liga etenaldia dator orain eta Jagoba Arrasatek bi aste izanen ditu aurretik, urriaren 20an, Sadarren, Granadaren aurkako partida prestatzeko, etxean lehendabiziko garaipena lortzeko asmoarekin.

🎙 PRENTSAURREKOA | Jagoba Arrasate: "Porrot mingarria da".#RealMadridOsasuna — C. A. OSASUNA (@Osasuna_eus) October 7, 2023

Emakumezkoen taldeak ordea, berebiziko garrantzia duen garaipena lortu zuen Bartzelonan. Barçaren bigarren taldearen kotnrako partida bizia eta berdindua izan zen, baina 90.minutuan, partida bukatzear zela Alexia Jr-k egundoko gola sartu zuen gorritxoendako hiru puntuak lortuz. Garaipenarekin Osasuna laugarren postuan jarri da eta hasi da igoera postuengandik borrokan. Hurrengo partida Real Madriden kontrako bigarren taldearen kontra jokatuko dute.


Bilbao Athletic - Alaves B, zuzenean, EITBn

Partida larunbatean jokatuko da eta ETB1-en eta eitb.eus-en izango da ikusgai.

Asteburuan Bigarren B-ko II. multzoko bosgarren jardunaldia jokatuko da eta larunbatean bertan Athleticen eta Alavesen bigarren taldeen arteko derbia izango da Lezaman.

Zuri-gorriak laugarrenak dira sailkapenean zazpi punturekin eta gasteiztarrak bosgarrenak, seirekin eta biek irabazi egin dute jokatutako azken partida.

Neurketa 15:45ean jokatuko da eta ETB1-en eta eitb.eus-en ikusi ahal izango da.

5. JARDUNALDIALarunbata 14

Bilbao Athetic 15:45 Alaves B

Amorebieta 16:30 Reala BIgandeao 15

Portugalete 11:30 Leioa

Arenas Getxo 17:00 Laredo

Real Union 17:00 Barakaldo


Irakurle Taldea

Galtzaundiren irakurle taldean, 'Nikole bijotzekua' liburua aztertuko dute. Edorta Jimenez idazlea bertan izango da, Yurre Ugartek dinamizatuta.


Abian da Euskadi Bono Denda kanpaina

640.000 kontsumo bonu jarriko dituzte zirkulazioan hirugarren alduan, 6,4 milioi euroko aurrekontuarekin. Arabako, Bizkaiko eta Gipuzkoako 4.400 establezimenduk parte hartuko dute, uztailaren 3ra arte.

Euskadi Bono Denda kanpainaren hirugarren aldiari gaur ekin diote, eta uztailaren 3an amaituko da. Guztira 640.000 deskontu bonu jarriko dituzte zirkulazioan, 6,4 milioi euroko aurrekontuarekin. Eusko Jaurlaritzak bultzatu du kanpaina, eta Bizkaiko eta Arabako foru aldundiak eta hainbat udal ere gehitu dira egitasmora —Gasteiz; Bizkaiko Derio, Gueñes, Lekeitio, Portugalete eta Santurtzi; eta Gipuzkoako Arrasate, Hondarribia, Urretxu eta Zumarraga—.

Arabako, Bizkaiko eta Gipuzkoako 4.400 establezimenduk parte hartuko dute. Aurreko aldiek «harrera handia» izan dutela azaldu du Javier Hurtado Turismo, Merkataritza eta Kontsumo sailburuak; guztira, hamabi milioi euro mugiarazi ziren horietan. «Bonu hauekin kontsumo arduratsua sustatzea nahi dugu, kontsumitzaileak tokiko merkataritzara begira jarri daitezen eta gure ekonomia bultzatzeko», gehitu du.

Eusko Jaurlaritzak hogei milioi euro inbertituko ditu tokiko merkataritza sustatzeko. Horietatik bost milioi bonuen kanpainara bideratu ditu; gainontzeko hamabost milioiak, zuzeneko laguntzetara. Bonu kanpainaren hirugarren aldian parte hartuko duten aldundi eta udalek 1,4 milioi euro gehitu dituzte aurrekontura.

Bonuen funtzionamendua

Aurreko urteetako aldien prozedura bera izango da aurten ere: 30 eurotik gorako erosketetan hamar euroko deskontua lortu ahalko da. Hamasei urtetik gorako pertsona bakoitzak gehienez bost bonu izango ditu eskuragai, komertzio txiki eta tokikoetan trukatzeko. Euskadibonodenda.eus webgunean ikusi daiteke kanpainara batu diren establezimenduen zerrenda.


'Hijos de dios'

Okendo Zinema Taldeak euskal dokumentalen zikloa antolatu du. Hirugarren ikus-entzunezkoa Hijos de dios izango da.


Kanpai-hotsekin eta kanoikadekin omendu dute Elizabeth II.a, bere heriotzaren biharamunean

Eguerdian kanpai-hotsak entzun dira St. Paul katedralean edo Westminsterreko abadian, hildako erreginaren omenez. Ia ordu berean, Charles III.a Balmoraletik atera da, Londresera bidean. Arratsaldean Liz Truss lehen ministroarekin bilduko da erregea.


Hilaren 25ean, greba merkataritzan


Udal Musika Bandaren Santa Zeziliko kontzertua

Soreasu antzokian izango da.


Errege emerituari ezagutu zaizkion kasuen ostean estropada batera joatea ez da onargarria, Unai Sordoren ustez

CCOOko idazkari nagusiaren arabera, "lotsagarria" da kontuan izanda gainera Espainian "milioika pertsona hilabete amaierara" iritsi ezinik daudela.

Unai Sordo CCOOko idazkari nagusiak uste du ez dela onargarria Juan Carlos I.a errege emeritua Espainiara itzultzea estropada batera joateko, ezagutu zaizkion ustelkeria kasuen ondoren eta Espainian "milioika pertsona hilabete amaierara" iritsi ezinik daudenean. Radio Euskadiko "Boulevard" saioan egin dioten elkarrizketa batean azaldu duenez, Ogasunarekin duen egoera erregularizatu badu "aurretik irregulartasun egoeran egon delako da". Hori guztia dela eta, eta Espainian bere kontrako auzibiderik ez badago ere, "nahiko tamalgarria eta friboloa" dela uste du.

Inflazioari eta soldaten igoerari buruz galdetuta, erosahalmena mantentzearen alde hitz egin du, baina beti ere inflazioa are gehiago igotzea saihestuz. Hori dela eta, datozen urteetan pixkanaka soldatak igotzea defendatu du. Halaber, greba orokorra deitzea baztertu du eta, horren aurrean, negoziazio kolektiboa lehenetsi du.

Abortuaren lege berriaz ere mintzatu da. Haren esanetan, hileko mingarriak dituzten emakumeek baja eskatu ahal izatea "zentzuzkoa da".

Bestalde, 2023rako aurreikusita dauden hauteskunde orokorrei begira, ezkerreko alderdiei indarrak batzeko deia egin die. Horren hitzetan, "asko dago jokoan" eta Vox gobernuan sartzeko "benetako arriskuaz" ohartarazi du.


Helmuga Turistiko Adimendunen proiektua, “Goierrirentzat ona dena aplikatzeko”

Goitur Goierriko Turismo Agentzia HTA Helmuga Turistiko Adimendunen proiektuan dabil lanean, Eusko Jaurlaritzako Turismo, Merkataritza eta Kontsumo Sailaren eta Basquetour-en eskutik. Espainiako Berrikuntza eta Teknologia Turistikoak Kudeatzeko Estatuko Sozietatea da proiektuaren bultzatzailea. Apirilean aurkeztu zuten egitasmoa, eta irailean jaso zuen Goiturrek Madriletik Goierriko diagnostikoa eta garatu beharreko ekintza plana. Dagoeneko ekin diote plan hori garatzeari. Madrilgo FITUR Turismoaren Nazioarteko Ferian, urtarrilean, HTA programan lanean hasi direla aitortzen duen ziurtagiria jasoko du Goiturrek.

Niko Osinalde Goiturreko zuzendariak azaldu duenez, helburua ez da HTA zigilua lortu eta sarean sartzea, “baizik eta proposatutako plan estrategikoko ekintzetatik Goierrirentzat ona dena aplikatzea”. Gobernantza, berrikuntza, teknologia, jasangarritasuna eta irisgarritasuna dira kontuan hartzen dituzten arloak. “Adibidez, familientzako orientazio jokoa, hori berrikuntza arloan sartzen da, produktu turistiko berri bat sortuta; edo irisgarritasuna hobetzeko, itsuentzako panelak”. Bailaran dauden beharrak aztertzen dabiltza orain, aplikagarriak izan daitezkeen ekintzak baloratzen. “Dokumentazioa jasotzen ari gara herrietan, ebidentziak biltzen, Madrildik proposatutako ekintza guztiak ez baitira aplikagarriak Goierrin”.

HTA sarea ez da behin-betikoa. Bi urtez behin Goierrira etorriko dira Madrildik, aplikatutakoa egokia den puntuatzeko eta momentuko beharretara egokitzeko. “Bide luzea da. Guk ez dugu puntuazio zehatz bat lortu nahi, guk nahi duguna da planean dagoena aprobetxatu ahal izatea Goierriren onurarako”. Bitartean, “onuragarria” izango da bertako turismoarentzat, “HTA sareak Goierriko turismo aukeraren berri emango baitu”.

Lehen sektorea eta turismoa uztartzeko plana

Horrez gain, Espainiako Berrikuntza eta Teknologia Turistikoak Kudeatzeko Estatuko Sozietateak sustatzen duen beste programa batekin dabil lanean Goitur, lehen sektorea eta turismoa batzen dituen programa batekin, alegia. Duela 3 aste hasi ziren horretan lanean, eta martxora arte iraungo du. Helburua “turismora dibertsifikatu nahi duten lehen sektoreko enpresei laguntzea eta ekoizleei balioa ematea” da. Turismo gastronomikoaren alorra jorratzen dabiltza, besteak beste, Ordiziako D’elikatuz Zentroarekin, Goierriko zenbait gaztandegirekin, Goierriko Nekazal Kooperatibarekin, Gipuzkoako Erlezain Elkartearekin edota Idiazabalgo Gaztaren Interpretazio Zentroarekin.


Visak eta Mastercardek bertan behera utzi dituzte operazio guztiak Errusian

Errusiarrek jada ezingo dute operaziorik egin plataforma hauen bitartez ezta txartel horiek erabili ere. Azken egunotan enpresa askok utzi dute euren jarduera bertan behera, Errusiari presioa egiteko, Ukrainako inbasioagatik.

Visak eta Mastercardek bertan behera utzi dute euren jarduna bart Errusian. Hala, hemendik aurrera biztanleek ezingo dute trantsakziorik egin plataforma horien bidez ezta zordunketa zein kreditu txartelik erabili ere.

Al Kelly Visako presidente eta zuzendari exekutiboak azaldu duenez, "zerbait egin beharra daukagu Errusiak Ukrania inbaditu ondoren eta ikusi ditugunak ikusi eta gero".

Nazioarteak Errusia ekonomikoki estutzea erabaki du gerragatik. Duela astebete Ameriketako Estatu Batuek eta Europa Batasunak (EB), mendebaldeko hainbat herrialderekin batera, hainbat banku errusiar Swift sistematik ateratzea erabaki zuten, nazioarteko finantza sistematik deskonektatuz.

Azken egunotan, hainbat enpresa garrantzitsuk ere euren jarduna bertan behera utzi dute Errusian.

Eta mundu mailako komunikabideak euren kazetariak bertatik ateratzen ari dira.

ERLAZIONATUTAKO ALBISTEAK:

Inditexek eta Tendamek euren jarduna eten dute Errusian, behin-behinean, 9.400 langile etxean utziz

Ukrainaren inbasioaren ondorioz Errusiatik alde egin duten multinazionalen zerrenda

Moskuren aurkako zigor sorta europarra: zazpi banku Swiftetik at eta RT eta Sputniken emisioak bertan behera


Orioko korrikalariek "emaitza bikainak" lortu dituzte asteburuan

Zornotzan eta Donostian izan dira Orioko Atletismo Taldeko kideak, eta "emaitza bikainak" lortu dituzte.

Pasa den asteburuan, Orioko Atletismo Taldeko kideak Zornotzako nazioarteko krosean eta Donostiako 15 kilometro eta 5 kilometrotako lasterketetan hartu zuten parte, eta "emaitza bikainak" lortu dituzte.

Zornotzan, 18 urte azpiko lasterketan, Martin Iriondo oriotarra izan zen garaile 15:01 denborarekin, 4,7km lasterketan. Bertan Sunhai Uhegunek ere hartu zuen parte. Azken honek lasterketa txukuna egin zuen. 20 urte azpikoetan, Xabat Elortzak laugarren postua lortu zuen; 15:24ko denborarekin amaitu zuen 4,7 kilometrotako lasterketa. 14 urte azpikoetan, taldeko hiru neskek hartu zuten parte 2,7 kilometroko zirkuituan; Xare Elortza hamaikagarren postuan amaitu zuen, Elaia Lasartek hamabosgarren bukatu zuen proba, eta Djiara Ndaok, berriz, haren atzetik, hamaseigarren geratu zen.

Donostiako lasterketari dagokionez, 15 kilometroko Klasika lasterketan, Iñigo Exposito izan zen proba amaitu zuen lehen taldekidea; zortzigarren amaitu zuen lasterketa. Beste hainbatek ere hartu zuten parte Behobiarako prestaketa gisa, eta "gauzak ondo" doazela erakutsi zuten, bakoitzak bere helburuak beteaz.


52 urteko motorzale bat hil da Villabona parean

Ezbeharra 15:50 aldera gertatu da. Ertzaintzak ikerketa zabaldu du gertatutakoa argitzeko.

Motor gidari bat hil da gaur arratsaldean N-1 errepidean, Villabona parean (Gipuzkoa). Eusko Jaurlaritzako segurtasun sailak jakinarazi duenez, 15:50 aldera gertatu da ezbeharra.

Ordu batzuez errail bat itxi behar izan zuten, eta Ertzaintzak ikerketa zabaldu du gertatutakoa argitzeko.


Eguraldia lagun dutela jokatu dute plaieroetako jardunaldia

Hondartzako Futbol Txapelketako jardunaldia izan dute jokoan gaur goiz-eguerdi partean. Neskek bigarren faseko norgehiagokak izan dituzte, eta mutilek, berriz, kopako final-zortzirenetako neurketak. Badirudi neguko hotz eta euriak atzean geratu direla; izan ere, eguraldia lagun izan dute gaur, eta horrek mesede egin die guztiei ere jokatzeko orduan. Gainera, jende dezente animatu da partidak bertatik bertara ikustera.


Estatuaren babes bila

Ezkerrera egin dute Latinoamerikako hainbat gobernuk beren herrialdeetako azken bozetan. Adituen ustez, mende hasieran izan zen aldaketa politikoaren bigarren oldea iritsi da.


"Bizitza eta haren harmonia zeinen ederrak diren erakusten dugu”

Landareekiko interesak eta pinturarako bokazioak eraman ditu artista bizitza egitera Mariano Arsuaga eta Maria Cueto; ordenaren eta kaosaren arteko balantzan oreka aurkitzen saiatzen dira, nola pinturan, hala eskulturan.

Berastegin bizitokia duten bi artista dira Mariano Arsuaga (Irun, 1954) eta Maria Cueto (Aviles, Espainia, 1960). Batak pinturarako du trebetasuna, eta eskulturarakoa, besteak. Donostiako Arteleku arte garaikideen gunean gurutzatu ziren haien bizitzak, eta, ordutik, elkarren ondoan aritu dira obrak egiten: elkarren lanak ikusiz, baina bakoitza bere bidean.

Artistak zarete. Nola iritsi zarete horraino?

MARIA CUETO: Landareak asko gustatzen zitzaizkidanez, farmaziako ikasketak egiten hasi nintzen. Unibertsitateak nola funtzionatzen zuen, ordea, ez zitzaidan gehiegi gustatu, eta, garai hartan, makramea egiten ikasi nuen. Eskumuturrekoak egiteari ekin nion, eta, hortik, tapizak nola egiten ziren ikastera animatu nintzen. Diseinuaz askorik ez nekien, ordea, eta arte teknikak ikasteari ekin nion. Diseinu grafikoa ikasi nuen Oviedoko arte eskolan, eta, gero, Asturiasen jasotako beka bati esker, aukera izan nuen nire jakintza Donostiako Artelekun osatzeko. Artelekun, ehungintza ezagutu nuen, eta hortik pasa nintzen eskulturetara. Eta orain, ehungintza eta landareak daude nire eskulturen oinarrian.

MARIANO ARSUAGA: Nire kasuan, arkitektura ikasten hasi nintzen Iruñeko unibertsitatean. Ordurako, pintatzen hasita ere banengoen; Tolosako Matxin Labaien margolariarekin batera aritzen nintzen. Nire gurasoek, ordea, unibertsitate titulu bat izan nezan nahi zuten, baina pinturara gehiago bideratu nahi nuenez nire ibilbidea, unibertsitatea utzi, eta Bartzelonara joan nintzen pintatzen jarraitzera. Pintatzea eta marraztea gustatzen zitzaidan, eta arkitekturan badago artistikoa den osagai bat. Hori gustatzen zitzaidan niri, ez hainbeste osagai teknikoa. Horrez gain, ni ere Artelekun ibilitakoa naiz; bertan ezagutu nuen Maria, nire bikotea. Hainbat urtez, topaketa batzuk koordinatzen aritu nintzen bertan.

Artista izateko talentua jaiotzetik datorrela uste duzue?

M.C. : Ez nuke jakingo erantzuten. Ni farmazia ikasten hasi nintzenean, ez nuen uste inoiz artista izatera iritsi nintekeenik. Betidanik gustatu izan zait marraztea eta margotzea, baina tira. Gero, kuriositateak eraman nau bide hori hartzera. Bilakaera moduko bat izan da nire kasuan.

M.A. : Nik uste artearekiko nolabaiteko sentsibilitatea edo bokazioa edukitzen dela, baina, gauza guztietan bezala, trebatu ere egin behar zara. Bien arteko batura izan behar da. Gainera, ezagutza guztiak dira onak. Maria farmazia ikasten ari zenean, ez zen praktika artistiko batean pentsatzen ari, baina ikasi zuen guztia, zeharka bada ere, gero bere lanean agertu da.

Sortzen duzuenetik bizi zarete?

M.C. : Bizirik irauten dugu.

Nola lortzen da hori?

M.A. : Bartzelonara joan nintzenean, pintatzeaz gain, esaterako, kamioiak deskargatzen lan egin nuen, eta beste lan batzuk ere egin behar izan nituen aurrera egin ahal izateko. Gero, ordea, pintatzen duzuna ikusgai jartzen hasten zara, eta publikoarekin lehen hartu-emana izaten duzu. Eta, agian, norbaiti zerbait gustatu, eta erosi egingo dizu. Zure obra ikusgai jartzen duzun momentutik, balore bat hartzen hasten da. Arte kritikoek ikusten dute, eta ospe pixka bat hartzen duzu. Hortik doa kontua. Hori bai: autonomoak gara, eta guk arduratu behar dugu egiten dugun prozesu guztiaz. Behar dugun materiala erosi, bezeroak aurkitu… Gure lanak erakusketetan jartzen ditugu, baina gure etxean gune bat daukagu egiten duguna erakusteko eta zuzenean obrak saldu ahal izateko.

Bizilekua eta lanerako lekua ere bada, beraz, Berastegi.

M.A. : Bai, hala da. Berastegin uda asko pasatakoa naiz txikitan; familiaren zati bat bertan bizi da, eta ohitura nuen uda pasatzera joateko. Hala ere, bere garaian, hemen bizitzeko arrazoietako bat zen lan egiteko gune edo lokalak errazago aurki genitzakeela Donostia erdian baino. Eta, gainera, oso leku lasaia da; gurea bezalako lan bat egiteko lasaitasun hori ematen dizu, eta kontzentrazioan ere laguntzen du. Guztia hartu behar da kontuan; aukeratu egin behar duzu, bokazio hori benetan aurrera eraman nahi baduzu. Eta horrelaxe daramatzagu gure bizitzako azken 28 urteak bertan.

M.C. : Izugarri gustatzen zaidan herri bat da Berastegi, eta zer esanik ez nire lanerako. Denbora asko behar izaten dut obrak egiteko. Nik uste dut Madrilen-edo bizitzea hautatu izan banu, ez nituzkeela gaur egun egiten ditudan eskulturak egingo; beste modu batera egingo nukeela lana. Lasaitasun honek badu zerbait berezia.

Batak pintura egiten du; besteak, eskultura.

M.A. : Hori osagai artistikoari begira. Bizitzaren osagaia ere badago, ordea. Mundua ulertzeko, gauzak epaitzeko modua da pintura. Niretzat, pintura nork bere burua ezagutzeko modu bat da, kanpoaldea ezagutzeko modu bat, eta zentzumenak eta sentimenduak azaleratzeko era bat. Zenbait kasutan, nire obra bat espresionista izango da; beste batzuetan, arrazionalagoa edo hotzagoa da egiten dudana. Oso zaila egiten zait esplikatzea nolakoa den nire bizitza, pintura baita nire bizitza.

M.C. : Ni, berriz, landareekin eraikitako elementu geometriko batzuen bila nabil, eta horrela sortzen ditut eskulturak. Bizitzaren ordena eta kaosa erakustea gustatzen zait, eta kaotikoaren kontrakoa den geometria erabiltzen dut horretarako. Haziekin eta hostoekin egiten dut lan, eta horiek, nolabait, kaosa irudikatzen dute, baina beti egitura geometriko baten gainean daude landuta, eta horri esker ordenatzen dira.

M.A. : Gure obretan, errealitatea erakusten duten osagaiak aurki daitezke, gehiago edo gutxiago. Pinturak, ordea, engainatu zaitzake; izan ere, errealitate bat marrazten duzu plano gainean, berez zapala ez dena. Beraz, errealitatea bera ere ordenatu egin behar duzu. Horretan gabiltza biok: behin obrak amaituta, kaosak kaos, bizitza eta haren harmonia zeinen ederrak diren transmititu nahi izaten dugu. Artistok, askotan, ondo ez dagoena salatzen saiatzen gara, eta, gure kasuan, azken urteetan, saiatzen gara kontuari buelta eman, eta unibertsoa zeinen zoragarria eta berezia den erakusten.

Natura da zuen lanei begiratuta ikus daitekeen osagai bat?

M.C. : Landareekin egiten dut jolas. Landare lehorrak eta haziak erabiltzen ditut, adartxoak ere bai, denboran gehiago iraun dezaten. Tolosako Kaiz lore dendakoen bidez lortzen ditut material lehor horiek. Gainera, Berastegin bizita, gertutik ikus ditzaket urtaroak, gertutik zaintzen ditut landareak, haien garapena. Naturaz inguratuta bizi naiz. Lo egiten dudan lekutik bi pausotara ikus dezaket lanerako materiala hazten. Jendeak erakusleihoak ikusten dituen moduan ikusten dut nik nire gustukoa dena etxetik gertu.

Landareen kolore naturalekin lan egitea gustatzen zait, eta baita zuriarekin ere. Zuriak hostoaren forma biluztu, eta purutasun sentsazio bat ematen dio. Egiten ditudan eskultura gehienak zintzilik hartzen dute forma; pita erabiltzen dut landareak neurri eta forma ezberdinetan kolokatzeko, eta, gero, asmoa da pita hori ikusezin bihurtu eta airean geratzen diren landare, hosto, hazi edo bestelakoak soilik ikustea. Azken bilduma urari lotuta ari naiz egiten: iturri baten formako eskultura bat egin dut, arrain sarda bat ere bai…

M.A. : Lehen begiradan, Mariak egiten duen lana eskultura tradizionalen kontrakoa izan daiteke. Berez, buruan ditugun eskulturak burdinazkoak, harrizkoak, finkoak izan daitezke. Berak erabiltzen dituen material eta ezaugarriekin, ordea, bestelako figurak sortzen ditu.

M.C. : Nire eskulturei putz egitean, mugitu egiten dira, eta mugimendu sentsazioa sorrarazten dute. Oinarri-oinarrian, ehungintzatik datozen teknikak erabiltzen ditut. Pitak elkarri lotzeko moduak, elkar nahastekoak, oihal zati baten parekoak izan daitezke maiz; airean bolumena hartzen duten ehun zati modukoak dira.

M.A. : Nire pinturan ere, kasurik abstraktuenetan, koadroen antolaketak paisaiarekin zerikusi handia duela esan ohi dut. Zeruak daude, zoruak dauden bezala. Eta uste dut herrian paseatzen gabiltzanean jasotzen dugun ezagutzaren seinale bat dela hori.

Bizi garen lekua hain herri txikia izanda, gainera, guztiok ezagutzen dugu elkar. Eta, esaterako, urtero izaten dugu bertako eskolako ikasleen bisita bat. Zer egiten dugun erakusten diegu. Herriko erretiratuak ere izaten ditugu bisitan urtean behin.

Orain, zer daukazue esku artean? Zertan ari zarete?

M.A. : Ez dira garai onenak guretzako ere, baina egoerak ez gaitu geratu. Lanean jarraitzen dugu, beti bezala, etxean. Egia esan, nahikoa konfinatuta bizi gara gu beti, bestela ere ordu asko sartzen baititugu tailerrean.

M.C. : Erakusketei dagokienez, asturiar eskultoreen karpeta grafiko batean parte hartzeko deitu ninduten estreinakoz, eta ilusio handia egin dit nitaz gogoratu izanak. Erakusketa ibiltari bat prestatu dute, eta denbora batean Anton de Candas museoan egon da. Horrek ere ilusio berezia egin dit; izan ere, bertan egin nuen nire lehenengo bakarkako erakusketa. Orain, Oviedoko arkitektoen eskolan dago erakusketa hori. Aurrera begirako asmoa proiektu bat prestatzea da egiten ari naizen pieza horiekin guztiekin, gero beste leku batzuetan aurkeztu ahal izateko. Lehenik, ordea, obra amaitu behar dut, eta, ondoren, argazkiak atera behar dizkiote. Denbora beharko dut.

M.A. : Nik, berriz, 1980ko hamarkada amaieratik hona pintatu ditudan lanak, formatu handienekoak, aurkeztuko ditut Eibarko Portalea kultur etxean. Hango aretoa Gipuzkoako udal aretorik handiena da; 700 metro karratu ditu, eta nire koadro handienak eramango ditut hara. Hasieran, urtarrilaren 15erako daukat zehaztuta inaugurazioa; ea pandemiak ez dizkigun aldatzen data horiek.

Egia esan, normaltasunera itzultzea gustatuko litzaiguke, eta, bereziki, egiten ari garen obra ikustera animatu edonor, desiratzen egoten baikara jendea gurekin kontaktuan jarri eta erakusketetara etor dadin. Normalean, gehiegi ez, baina beti izaten ditugu bisitak. Azken hilabeteetan, ordea, geldirik egon dira bisitak.

Artisten bizitza gogorra dela diote. Bat egiten duzue adierazpen horrekin?

M.C. : Bai, artista gehienena hala dela esango nuke.

M.A. : Batzuetan, eskandalu handiak eta dirutza mugitzen den enkanteak soilik erakusten dira prentsan. Baina bizitza, oro har, beti da zaila. Gertatzen dena da bokazioaren ezaugarri hori hor dagoela, baita aske izateko aukera ere, nahi dugun bezala bizitzeko hautua egina baitugu, nahiz eta mugak izan. Nik uste asebetetzen zaituela bizitza honek; kosta ere egiten zaizu, baina baditu bere konpentsazioak.


Osakidetzak EAEko herritarrei eskaintzen dien arreta bera eskainiko die ukrainar errefuxiatuei

Gotzone Sagardui Osasun sailburuak ziurtatu du Osakidetza prest dagoela Ukrainatik iristen diren errefuxiatuei EAEko herritarrek jasotzen duten osasun-arreta berdina emateko.


Laudioko Haur Danborrada

Laudioko ikastetxeetakoekin batera Azpeitikoak ere egongo dira.


“Udala herritarrengandik gertu eta herritarren eskura jarri nahi dut”

1. Zergatik bozkatu behar zaitu jendeak zu?

Guk ordezkatzen dugun proiektua herritarrengandik gertuen dagoen proiektua delako, herritik eta herritarrentzat sortua, eta pertsonak erdigunean jartzearen ikusmira delako gure eta nire apustua. Udala herritarrengandik gertu eta herritarren eskura jarri nahi dudalako.

Herriaren alde, eta herriarekin lan egitera gatoz. Horretarako, EH Bilduk lan talde bikaina osatu du, esperientzia eta freskotasuna uztartzen dituena, baina batez ere lanerako gogoa eta anbizioa dituena.

2. Alkatetza eskuratzekotan, zein izango litzateke hartuko zenukeen lehen erabakia?

Gertutasuna gure apustua eta helburua denez, herritarrengandik hurbilen dagoen udal ordezkarien presentzia bermatzea izango da lehen neurria. Hau da, alkateordeen harrera orduak berrezartzea eta alkateordeek barrutietan zuten erreferentzialtasuna berreskuratzea.

Herritarrek merezi dute entzunak izatea eta beraien kezka eta ekarpenak modu zuzenean egitea, aurrez aurre. Gure hautua herritarrekin eta herritarren ondoan egotea da, euren bizi proiektua garatzeko bidelagun izatea.

3. Eta barrutiz barruti, zer falta du bakoitzak?

Gure lehentasuna izango da barruti guztietan aparkalekua bermatzea.

Barrutiz barruti, Trintxerpen EH Bilduk Eusko Legebiltzarrean egindako proposamenaren ondorioz Andonaegirako lortu den diruarekin etxeen berritzeaz gain, auzo osoa bera berrurbanizatuko da, kaleak berrituz eta bertako parkeen mantenuan arreta berezia jarriz. Inbertsio handia egingo dugu Andonaegin. Gero, Ziritza kulturaren eta musikaren espazioa bihurtzeko proiektua garatuko dugu bertako taldeekin elkarlanean.

Antxon, Luzuriaga. EH Bilduk Madrilen lortutako akordioari esker Antxoko bizitza sozial eta kulturalaren motorra izango dena herritarrekin diseinatuko dugu. Eta badugu horretarako finantziazioa dagoeneko.

Topoko lanek eragindako arazoei konponbideak bilatzeaz gain, obra aprobetxatu behar dugu ondorengo Pasai Antxo nolakoa izango den herritarrekin adosteko, eta horretarako espazioak zabalduko ditugu. Eta topoaren obrak amaitzerakoan, Luzuriaga II: etxebizitza sozialak, aparkalekua eta anbulatorioa barne dituela. Inguruan zor dizkiguten ekipamenduak exijituko ditugu.

Donibanerako, saneamenduaren obra epe laburrean eta era integralean egin dadin lan egingo dugu herritarrekin eta inplikatutako instituzioekin hartu-emana eta informazio kanalak irekiz, elkarlanean. Irisgarritasuna hobetzeko neurriak jarriko ditugu martxan ere, bai Meipin zein alde zaharrean.

San Pedrori dagokionez, goiko auzoei arreta gehiago jarriko diegu Kanpitxu asfaltatuta, irisgarritasun elementuen mantenua bermatuta, eta aparkalekurako Izarra proiektua garatzeko finantziazioa bilatuta. Portuari Lonjako aparkalekua irekitzeko eskatuko diogu, eta horren ondoren Arraunlari kalea oinezkoentzako izan dadin prozesu progresiboa abiatu nahi dugu.

4. Biziberritzeaz asko hitz egiten da Pasaian. Egoki gertatzen ari al da hori?

Biziberritzeaz hitz egitean gauza askotaz hitz egin beharko genuke: espazioen kudeaketaz, azpiegituraz, eta baita ekonomiaz, elkarbizitzaz eta egoera sozialaz ere. Ezin dugu ukatu hobekuntza batzuk egon direla, baina hauek eman dira egoera jasanezina zelako. Pasaiak behar duen finantziazioa oso berandu dator, eta kasu askotan inolako planifikaziorik gabe.

Esaterako, Lonjak bukatuta egon beharko luke duela zortzi urte; Adinberrik martxan egon behar zuen dagoeneko; eta bai saneamendua, Donibane-Lezo bidegorria, edota topoaren lurperatzea eginak beharko zuten dagoeneko.

Egoera guzti horren aurrean, EH Bildutik etorkizuneko badiarako proposamen estrategikoa garatu dugu, elkarbizitza eta berrikuntza uztartzen dituena, oinarrian kohesio soziala, enplegua eta ingurugiroaren zaintza dituena. Beraz, horrekin adierazi nahi dut EH Bilduk ez duela ezer geldituko, etengabe hobetzeko proposamenak egiten ari gara, azken urteotan egin dugun bezala. Eta horren adibide Madrilen Luzuriagarekn eta hori birgaitzeko dirua lortu izana.

Gure proposamenera itzulita, adierazi nahi dugu EH Bilduk baduela plan bat; Pasaiak behar duen jauzia emateko plana. Eta hori garatzen jardungo dugu hurrengo urteetan.

Sinetsita gaude badia honek potentzialtasun handia duela, eta oraindik arakatu gabeko jarduera ekonomikoa posible dela, adibidez ekonomia urdina edo itsas ekonomiarekin lotutakoak. Oraingo eta etorkizuneko badian lanean ari gara, eta argi dugu etorkizuneko badia horrek herritarrak izan behar dituela ardatz. Beraz, gai honetan ardurarekin, anbizioarekin eta herritarrekin eta gainontzeko instituzioekin lanean jardungo dugu.

5. Prest zaude itunik egiteko? Kasu horretan, norekin? Nor babestuko zenuke edo noren babesa jaso nahiko zenuke?

EH Bilduk akordioetarako gaitasuna baduela argi geratu da azken urteotan. Ordezkaritza dugun akordio gehienetan akordio puntual eta zabalak lortu ditugu, eta ezin du inork esan ez gaudenik akordioetarako prest. Jakina da, gainera, EH Bildu akordioetan dagoenean herritarren bizitzak hobetzen direla, bereziki arlo sozialean.

Horrez gain, ni, pertsonalki, betidanik elkarrizketaren aldekoa izan naiz, eta ezberdinen artean elkarlanean aritzea ezinbestekoa iruditzen zait. Akordioak proiektuen inguruan gauzatu behar ditugu, benetan Pasaitarrei axola zaizkien gaien inguruan. Eta horretarako prest gaude.

Dena dela, hauteskundeen emaitzak jaso bitarte zaila izango da zer gerta litekeen aurreikustea.

6. Euskararen kale erabilera Pasaian, 2021eko datuen arabera, %19,1ekoa da; azken neurketan (2018koa) baino 6,2 puntu altuagoa. Zein neurri proposatuko zenituzke euskararen kale presentzia sustatzeko?

Herriko kirol, kultur eta aisialdiko taldeekin euskara bultzatu eta sustatzeko ekimen jarraiak landuko ditugu, udalaren babes etengabea eskainiz. Kulturgintzan euskaraz dauden programazioak bultzatuz, bai antolatzeko garaian eta bai komunikatzeko garaian ere.

Ikastetxeekin elkarlanean jarraituko dugu. Udalak duen Euskararen Plan Estrategikoarekin garatuko dugu, horretarako baliabideak jarriz, eta udaletik lehentasuna emango diogu euskarari, eguneroko jardunean eta arlo guztietan.

Azkenik, merkatari eta ostalariekin euskara sustatzeko programak egingo ditugu laurak bat elkartearekin elkarlan estua sustatuz.


Ager Txiki eguna antolatu dute larunbatean Tafallan

Agerraldiak antolatuta, ikasturteko ludoteka zerbitzua aurkeztuko dute eta haurrentzako euskarazko aisialdi sareak sortzeko helburua du.

Larunbatean Ager Txiki eguna eginen da Tafallan. Errigoratik sortutako Agerraldi ekimenak euskararen sustapena du helburu Nafarroako erdialde eta Erriberan. Agerraldiak bultzatuta aurten ager eremuko hogei bat herritan abiatuko dira euskarazko ludotekak eta hauen aurkezpena egingo dute larunbatean.

Urritik aurrera ikasturte guztian izango dira martxan jolastekak eta hauek aurkeztean gain, larunbatean bertaratzen diren haurrek Porrotx pailazoa ezagutuko dute, Dindaiaren eskutik tailerrak eta jolasak izango dituzte eta Gure Zirkuaren emanaldiaz gozatzeko aukera izango dute; guztiak euskaraz bizitzeko espazioa irekiz.

Haizea Lizarbe Agerraldiko kideak Ager Txikiren helburua azaldu digu: "euskara baliagarria dela eta beste haur batzuekin euskaraz egin dezaketela erakutsi nahi dugu". Bestalde, haurrak "beste haur batzuk zeinekin euskaraz jolastu dezaketen" ikustea da xede. Bestalde, hilaren 30ean Ablitasen eginen da Errigoraren auzolan saio handia kanpaina berrirako saskiak prestatzeko. Eta, euskararen aldeko beste ekimenen artean, urriaren 1ean Santxikorrota lasterketa eginen da Bardeetan. Gero eta mugimendu handiagoa aurten 10 beteko dituen Errigora ekimenaren inguruan.


Markina-Xemeingo enpresa berriek laguntzak jaso dituzte

Azken bi urteetan herrian sortu diren sei enpresa diruz lagundu ditu Markina-Xemeingo Udalak. Guztira, 5.000 euro bideratu ditu udalak herriko negozio sortu berriei laguntzera. Laguntza horiek emateko ekitaldia egin da gaur [urtarrilak 26] eguerdian udaletxeko osoko bilkura aretoan.

Laguntza deialdiaren helburua Markina-Xemeinen sortzen diren negozio berriei bultzada eta laguntasuna ematea dela azaldu du Luis Egurrola Arakistain Markina-Xemeingo alkateak. “Negozio aktibitate berriek herrian aberastasuna sortzen dute eta herritarren laneratzean ere laguntzen dute. Gainera, herritarren iniziatiba eta ekintzailetza ere balioan jarri nahi izan dira”.

Ekintzaileak, alkatea eta Leartibai Fundazioko teknikaria gaur [urtarrilak 26] eguerdiko ekitaldian.

Alkateak zehaztu duenez, diru laguntza horiek bateragarriak dira beste erakunde batzuek ematen dituzten laguntzekin. “Gehigarri bat izatea nahi izan dugu, herrian negozio berriak sortzen dituzten ekiltzaileei bigarren bultzada bat emateko”. Horretarako, 2021ean 5.000 euroko diru sail bat gorde zuten aurrekontuetan, eta 2022rako bikoiztu egin dute kopurua, eta 10.000 eurokoa izango da.

Lea Artibai Garapen Agentziaren (Leartibai Fundazioa aurrerantzean) laguntzagaz zehaztu dituzte laguntzak emateko irizpideak. 2020 eta 2021 urteen artean sortu diren eta gutxienez 6 hilabetez martxan dauden enpresak dira diruz lagundu direnak, eta enpresa sortzeko aurreikusitako inbertsioaren zenbatekoa eta sortutako enplegua izan dituzte kontuan. Irizpideak horiek oinarritzat hartuta ondoko enpresa berriak lagundu dituzte:

Iker Eizagirre– Mugarri taberna 2.033,90 euro

Koldo Goikoetxea–Kotxe tailerra, 1.059,32 euro

Zouhair El Mahfoudy– Kotxe salmenta 635,59 euro

Aintzane Ibazeta – Ileapaindegia, 423,73 euro

Eneritz Lopez – Satzi irudia eta soinua 423,73 euro

Jose M. Rekalde – TakoLoko taberna 423,73 euro

Ekintzaile horien guztien ekimena eta ausardia eskertu ditu alkateak udalaren izenean, eta zorterik onena opa die.

Hasiera ona. Orokorrean, ibilbidea ondo hasi dutela adierazi dute ekintzaileek. Lizentziak lortzea izan duela gaitzena azaldu du euretako batek, eta bere ideia bere kontura lan egitea ez bazen ere, COVID-19ak bere enpresa sortzera eraman duela azaldu du beste batek. Orain behar dutena, euren lana ezagutzera ematea dela esan dute, eskaintzen dituzten zerbitzuak herritarrek ezagutu ditzaten.

Ekitaldia publiko egitearen arrazoietako bat hori izan dela azaldu du alkateak, herriko enpresa berrien lana ezagutaraztea: “Ikustea hemen zaudetela eta bazabiltzatela harriak ipintzen, eta udaletik ere zuen lanari bultzada bat ematea”.


Plazaola bide berdea azterketa pilotu baten parte da

Atlantiko aldeko Europako 10 bazkide ibilbide naturalak landa-garapen iraunkorraren ardatz gisa aztertzen ari dira.

Plazaolako bide berdea Europako TrailGazersBid programaren zortzi natura-ibilbide pilotuetako bat da. Europako Atlantiko aldeko hamar eskualdek sustatu dute programa, tartean Nafarroak, Nasuvinsa sozietate publikoko Lurraldearen eta Iraunkortasunaren Nafarroako Agentziaren, Lursarearen, bidez. Egitasmo horren bidez eskualdeek teknologia eta esperientziak partekatu dituzte naturaguneen eta bertako biztanleen ingurumen-, ekonomia- eta gizarte-jasangarritasunerantz egiteko. Proiektuak 2022ko martxora arte iraunen du.

Egitasmoak, zehazki, bi helburu ditu. Alde batetik, azpiegituretan eta egokitzapenean egindako inbertsio publikoen eta pribatuen itzulera sozioekonomikoa neurtzea, eraginkortasun handiagoko irizpideak zehazteko. Eta, bestetik, landa-gune horien ekonomia garapen jasangarria sustatzen duten jarduerak diseinatzen lagunduko duten datuak eta esperientziak lortzea. Azken horretarako, informazioaren eta komunikazioaren teknologia berriak erabiliko dituzte. Esaterako, sare sozialak, errealitate areagotuko aplikazioak, marketin digitaleko tresnak eta abarrak.

Pilotua han, onurak hemen

Hamar eskualdeetako ordezkariak dagoeneko elkarrekin biltzen hasi dira, eta berriki www.trailgazers.eu webgunea aurkeztu dute. Lursareatik azaldu dutenez, “webgune hori da proiektua abian jartzeko lehen pausoa; eginen diren lanen komunikaziorako eta zabalkunderako oinarrizko tresna da”. Izan ere, ingelesez dagoen webgunean, ibilbide pilotuen zabalkunderako atalez aparte, egitasmoaren baitan sortzen diren materialak eta antolatzen dituztenen berri emanen dute.

Lursarea agentziako kideen iritziz, “Plazaolako bide berdearen azterketa aukera bat da tokiko eragileek, komunitate-taldeek, udal-erakundeek edo enpresa txikiek elkarlanean jardun dezaten naturako turismoko ekimen berriak (ibilbideen inguruan bisitariei zerbitzuak eskaintzeko ekimenak edo kudeaketa-plan jasangarriak garatzeko) edota landa-inguruneko natura, sozio-ekonomia edota kultur aktiboak babesteko”. Lursarea dagoeneko lantzen ari da Plazaola bide berdearen zerbitzuak, erakargarriak diren toki eta jarduerak eta ezaugarriak identifikatzea ahalbidetzen duen online tresna.

Europako proiektu pilotuko ikasgaiak Nafarroan ere erabilgarri izanen dira. Izan ere, Plazaola bide berdea Lursarearen Nafarroa Ezagutu Sareko kide da. Han, natur espazioak eta ibilbideak kudeatzen dituzten 50 bat eragile biltzen dira. TrailGazersBid programak sortuko dituen tresnek Nafarroako hainbat tokitan enplegua edo aukerak dinamizatzeko eta sortzeko lanean lagunduko dute. Plazaolaren indarguneak dira, batetik, garraio publikoan erraz iritsi daitezkeen bi hiri lotzen dituela: Donostia eta Iruñea. Gainera, Ederbidea eginda dagoenean, Baiona ere batuko zaie. Ederbidea, gainera, Europa iparraldea eta hegoaldea lotzen dituen Eurovelo 1 ibilbidearen zati izanen da. Eta, bestetik, Ezagutu Sareko kide izatea; kudeaketa eta sustapen berritzaileen arloan sinergiak eta ikasketak partekatzeko aukera ematen diona.

Irurtzungo tren geltokia zeneko pareta konpondu dute berriki. Argazkia: @ehbilduirurtzun.

Hamar bazkideak

Lursarearekin batera, Donegal County Council (Irlanda), Viana do Castelo udalerria (Portugal), Merthyr Tydfil County Borough Council (Erresuma Batua), Natura Babesteko Zuzendaritza Nagusia (Kanarietako Gobernua) eta Glasgow Caledonian University (Erresuma Batua) dira egitasmoko bazkideak. Plazaolaren proiektu pilotua da hautatutako zortzietatik luzeena, guztira 63 kilometro dituena, horietatik 41 Foru Erkidegoan barrena.

TrailGazersBid proiektuak 2,5 milioiko aurrekontua du, Eskualde Garapeneko Europako Funtsak (EGEF) eta Nasuvinsa sozietate publikoak batera finantzatuta, azken horrek 70.000 euro jarriko baititu bazkide gisa. Tokiko eragileendako, komunitate-taldeendako, udal-erakundeendako edo enpresa txikiendako lagungarria izan daiteke naturako turismoko ekimen berriak garatzeko, ibilbideen inguruan bisitariei zerbitzuak eskaintzeko edo helmuga iraunkorrak kudeatzeko planak garatzeko.


Oinatz Bengoetxeak urriaren 15ean Leitzako plazan jokatuko du bere azken partida

Profesionaletan egin dituen 20 urteak borobilduz, Oinatz Bengoetxeak herriko plazan jokatuko du bere azken partida. Hala aurreratu zuen erretiroa iragarri zuenean, eta hala eginen du. Urriaren 15ean izanen da, eta horren bueltan pesta eguna antolatu dute Leitzan. Dagoeneko bazkarirako txartelak salgai jarri dituzte.

Otsailaren 26an jokatu zuen profesionaletako bere azken partida Oinatz Bengoetxea Berasategi Leitzako pilotariak. Goraino bete zen Labrit pilotalekua, eta omenaldi hunkigarria eskaini zioten leitzarrari. Baina urrira bitarte frontoi ttikiagoetan aritzeko asmoa zuela adierazi zion urte hasieran TTIPI-TTAPAri, baita «Leitzako alde zaharreko semea izanda» Leitzako plazan jokatu nahi zuela partida hori ere (hemen elkarrizketa).

Esandakoa bete eta urriaren 15erako hitzartu dute bere agurreko partida. 11:00etan Aurrera Pilota Eskolako umeen partidak jokatuko dituzte. 12:00etan hasiko da Bengoetxea VI.aren partida. Binaka ariko da, baina norekin eta noren kontra jokatuko duen sorpresa izanen da. Jarraian bazkaria eta pesta izanen dira, txarangak lagunduta.

Bazkarirako txartelak

Txorizoa sagardotan, entsalada, kabratxo pudinga, onddo nahasia, axuria parrillan eta hostopil tarta izanen da eguneko menua. Txartelak Maimur liburu-dendan daude salgai. Helduenak 35 eurotan eta 0tik 12 urtera bitartekoenak 15 eurotan. Umeek ere menu hori izanen dute, baina kantitatea egokituta.

Eguraldi ona baldin bada, plazan bertan eginen dute bazkaria. Eguraldi txarrarekin, berriz, partidak plazan jokatuko dituzte eta bazkaria kiroldegian izanen da.


'Igo autobusera' saioa: 2022-02-25

Eguneko albisteen kontaketa, asteburuan izango diren ekitaldien gainbegiratua, agenda-hitzordu proposamenak eta kontu gehiago gaurko, egubakoitza, Igo Autobusera! saioan entzungai.


Gaurkoa etaparik luzeena

Itzuliko luzeena izango da gaurkoa, 207 kilometro Nafarroako Leitza eta Viana herrien artean, baina aldi berean denetan suabeena. Irten eta berehala Uitzi gaina igoko dute, eta Lekunberrira iritsita, Zuarrarrate, Sakanara sartzeko. Ihesaldia egiteko mendate aproposak dira.

Ondoren Lizarraga igoko dute, bigarren mailakoa, eta handik aldeko ibilbidea, 100 kilometrotan ia. Vianako helmugatik pasako dira, itzuli bat egiteko Aguilar Kodes gainean barrena, eta Vianara bueltatzeko. Ez dago txirrindulari azkar asko tropelean, ihesaldiak arrakasta izan dezake bertan ziklista indartsuak sartzen badira.


Erandioko IV. Magia Jaialdia egingo dute aste-akabuan

Bihartik domekara bitartean egingo dute Erandio Magikoa jaialdia, udalerriko hiru auzo nagusietan. COVIDa dela eta, kalean egingo dituzte ekitaldi denak, zapatu gaueko emanaldi nagusia izan ezik. Inoiz baino atzerriko mago gehien ere izango da aurtengo edizioan.

Bihar, irailak 25, Erandiogoikoan hasiko da Erandio Magikoa jaialdia. Zapatuan Astrabuduaren txanda ailegatuko da, eta domekan Altzagarena. Emanaldi nagusia Josu Muruetan egingo dute dozena erdi magok zapatu iluntzean; hiru euroko sarrera ordaindu beharko da horretaz gozatzeko. Gainerako ikuskizun denak, berriz, doakoak izango dira.

Aurten, ulertzekoa denez, koronabirusaren zabalkundea eragozteko neurriak hartuko dira, eta honenbestez, pertsonen arteko distantziak osasun-irizpideek ezarriko dute. Ikuskizunak horretara egokituko direla argitu dute antolatzaileek. Gainerakoan, trikimailu handirik ez: pandemiaren aurkako ohiko arauak bete beharko dituzte ikusleek, musukoa jantzita izatea besteak beste.

Hemen ikus daiteke egitarau osoa.


Nafarroako Herriarteko pilota txapelketan hasiak dira Baztan, Bera, Doneztebe, Goizueta, Leitza eta Lesaka

Nafarroako Herriarteko pilota txapelketa abiatu da asteburu honetan. Alde batetik txapelketa nagusia jokatuko da, kadete, jubenil eta senior mailako bikoteekin eta bertzetik Herriarteko Txikia, benjamin, alebin eta infantil mailako bikoteekin. Eskualdeari dagokionez, Baztan, Bera, Doneztebe, Goizueta, Leitza eta Lesaka ari dira, uztailaren 1ean Labriten jokatuko den finalerako txartelaren bila.

Herriarteko txapelketa nagusia

Nafarroako Herriarteko txapelketa nagusian, herri bakoitzeko kadete, jubenil eta senior mailako bikoteak ariko dira. Eskualdekoei dagokienez, maiatzaren 13an, larunbatean , Doneztebe eta Barañain izan ziren aurrez aurre Donezteben Baztan eta Leitza Iruritan eta Goizueta eta Lesaka Goizuetan.

Donezteben, kadete mailan, Doneztebeko bikoteak 22-7 irabazi zion Barañaingoari. Jubenil mailan ere, Doneztebeko bikoteak 22-2 irabazi zion Barañaingoari eta senior mailan, Doneztebeko bikoteak 18-22 galdu zuen.

Iruritan, kadete mailan, Baztango Goienetxe eta Primek 13-22 galdu zuten Leitzako Telletxea eta Sagastibeltzaren kontra. Jubenil mailan Baztanek 22-1 irabazi zion Leitzari eta senior mailan, aldiz, Leitzako bikoteak (Txoperena eta Goikoetxea) 22-20 irabazi zuen

Goizuetan, kadete mailan, Goizuetako Sagardui eta Lujenbiok 9-22 galdu zuten Lesakako Bereau eta Otxandorenaren kontra. Jubenil mailan, Goizuetako bikoteak 22-8 irabazi zion Lesakakoari eta senior mailan, Goizuetako bikotea (Narbarte eta Antton Apezetxea), 22-7 nagusitu zen.

Herriarteko txikia

Nafarroako Herriarteko pilota txapelketa txikian ere hiru bikote izanen dira lehian, kasu honetan, benjamin, alebin eta infantil mailakoak.

Ortziralean Bera eta Baztanen arteko lehia izan zen Berako Eztegara pilotalekuan, eta Leitza eta Berriozarren artekoa, Leitzako Amazabal pilotalekuan.

Beran, benjamin mailan, Berako Madariagak eta Goñik 18-6 irabazi zieten Baztango Ripa eta Urrutiari. Alebin mailan, Berako Igoak eta Mikelperizenak 18-8 irabazi zieten Baztango Arraztoa eta Otxandorenari. Infantil mailan, Berako Zestauk eta Altzugurenek 9-18 galdu zuten Baztango Elizaintzin eta Altzuarteren kontra.

Leitzan, benjamin mailan, Leitzako Bengoetxeak eta Zabaletak 18-3 irabazi zieten Berriozarko Diaz eta Orozi. Alebin mailan, Leitzako Andiarenak eta Zabaletak 13-18 galdu zuten Berriozarko Ramirez eta Sarasaren kontra. Infantil mailan, Leitzako Bidart eta Zubillagak 18-2 irabazi zieten Berriozarko Ramirez eta Beumonti.

Larunbatean, Goizueta eta Iruñea izan ziren aurrez aurre Goizuetan eta Doneztebe eta Irurtzunen arteko lehia izan zen Doneztebeko Ezkurra pilotalekuan.

Goizuetan, benjamin mailan, Goizuetako Zabalak eta Elizegik 18-16 irabazi zieten Iruñeko Serrano eta Mauleoni. Alebin mailan, Goizuetako Sagarduik eta Zurutuzak 3-18 galdu zuten Iruñeko Hualde eta Iñarrearen kontra. Infantil mailan, Goizuetako Garmendiak eta Salaberriak 4-18 galdu zuten Iruñeko Rekalde eta Mataren kontra.

Donezteben, benjamin mailan, Doneztebeko Leizak eta Madariagak 18-3 irabazi zieten Irurtzungo Lanz eta Ongayri. Alebin mailan, Doneztebeko Zestauk eta Ugaldek 18-13 irabazi zieten Irurtzungo Beloki eta Etxeberriari. Infantil mailan, Doneztebeko Antzizarrek eta Fagoagak 18-5 irabzai zieten Irurtzungo Gorraiz eta Razkini.

Igandean, berriz, Agoitz eta Lesaka lehiatu ziren Agoizko Toki Eder pilotalekuan. Benjamin mailan, Lesakako Bazterrikak eta Madariagak 18-3 irabazi zieten Agoitzeko Garcia eta Ardanazi. Alebin mailan, Lesakako Muñoak eta Lasak 18-16 irabazi zieten Agoitzeko Capel eta Latasari. Infantil mailan, azkenik, Agoitzeko Arzelus eta San Martinek 18-11 irabazi zieten Lesakako


Tailerra

Gaitasun sortzaile eta ekintzaileak. Tailer honen bidez, ingurune profesionalean agente aktibo bat izateko eduki beharreko jarrera ekintzailea lantzen ikasiko da. Gazteleraz.


18 txartel, Sagardo txapelketarako

Txantxangorri Ehiza, Tiro eta Arrantza Elkarteak, 37garren Sagardo txapelketa antolatu du ostiral honetarako. Eta elkartekoek jakinarazi dute 18 txartel daudela salgai, Sagardo Txapelketara afaltzera joan ahal izateko. Txartelak erosteko, gerturatu Txantxagorri elkartera.


'Pago justo' filma emango dute igandean, Zarauzko Modelon

Zarauzko Parekidetasun departamentuak antolatuta, Pago justo filma eskainiko dute igandean Modelo aretoan. Nigel Colek zuzendutako filma lanak emakumeen eta gizonezkoen soldata berdintasunaren aldeko aldarria egiten du. 19:00etan izango da eta sarrerak hiru euro balioko du.


Emakumeentzako autodefentsa ikastaroa eskainiko dute Morgan

Abenduaren 27tik 30era bitartean, emakumeentzako autodefentsa ikastaroa eskainiko dute Morgan.

Ikastaroan parte hartu gura duenak, baina, aurretiaz izena eman beharko du udaletxean, eta hori egiteko azken eguna da abenduaren 23a. Izen emateak 45 euroko kostua dauka.

Ikastaroak Safo Eskolak eskolako Esther Lopezek zuzenduko ditu, astelehenetik ostegunera bitartean, 18:00etatik 19:00etarako ordutegian.


"Belgika, Holanda eta Ingalaterratik egingo dut nire bakarkako lehen bira"

Uda mugitua izaten ari da honakoa Goiatz Dutorentzat. Laudioko musikariak makina bat kontzertu eskaini ditu dagoeneko Moonshine Wagon taldearekin. Azken hilabetean Urduñan, Arakaldon edota Luiaondon aritu da, eta baita Euskal Herriko zein atzerriko beste hainbat oholtzetan ere.

Orain, bi asteko geldialdia egingo du taldeak, baina Duttok ez du atsedenik hartuko. Dida batean antolatu du bere bakarkako lehen bira, Europan barrena. Belgikara joko du bihar, eta Holanda eta Ingalaterra ere bisitatuko ditu datozen hamar egunetan, orotara 10 emanaldi eskainiz.

Bere bakarkako lehen esperientzia izango da. Bibolina, gitarra eta mandolina izango ditu lanabes, eta looper-ak ere erabiliko ditu.

Esperientzia puntuala izango da honakoa, Duttok argi baitauka Moonshine Wagon dela bere proiektu nagusia. Hala ere, ez du baztertzen bakarka abesti propioak sortzeko aukera.

Hori guztia eta gehiago azaldu dio Aiaraldea Komunikabideari telefonoz eginiko elkarrizketan.


EEPko ordezkariek Parisen isiltasuna deitoratu dute

Irailean egin zuten bilkura Frantziako Hezkuntza Ministerioarekin. Azterketak euskaraz egiteko eskubidea aipatu zuten nagusiki.

EEP Euskararen Erakunde Publikoko ordezkariek salatu dute Parisek oraindik ez duela erantzunik eman. Agiri bateratua plazaratu dute Frantziako Estatuaz gain EEP osatzen duten hiru instituzioetako ordezkariek: Antton Kurutxarri Euskal Hirigune Elkargoko hizkuntza politikarako lehendakariorde eta EEPko lehendakariak, Maider Behotegi Pirineo Atlantikoaren ordezkariak eta Frederique Espagnac Akitania Berriko ordezkariak. Egoeraren “ulermenik eza” adierazi dute. Irailean Parisen bilkura egin zutenetik, Frantziako Hezkuntza Ministerioaren erantzunaren zain gelditu dira. Alta, bilkuran aipaturiko gaiek «bilakaera eta erantzun zehatzak» behar zituztela argi gelditu zela diote hiru hautetsiek. Besteak beste azterketak euskaraz egiteko eskubideari buruz erantzun bat espero dute ordutik.

Irailaren 14an egin zuten bilkura EEPko ordezkariek, Ipar Euskal Herriko parlamentariek eta Frantziako Hezkuntza Ministerioko ordezkariek. Euskarazko irakaskuntza izan zen aipagai nagusia: sare publiko zein pribatuetan euskara hutsean diren gelen irekiera eta azterketak euskaraz iragatea. Bilkura «adeitsu eta eraikitzailea» iruditu zitzaiela azaldu zuten EEPko ordezkariek, eta baieztatu zuten Parisko ordezkariek ontzat eman zituztela EEPkoek mahaigaineratutako argumentuak. Ministeriotik «epe onargarri batean» erantzun bat emango zietela segurtatu zieten; alta, azken hiru hilabeteetan «ez da ondoriorik izan». Azaroaren 14an protesta egin zuen Seaskak Bordelen (Okzitania) eta ikasleen eskubideak errespetatzeko eskatu zion Frantziako Gobernuari. «Elkarrekin onartu bagenuen gai horri buruzko bigarren bilkura baten beharra, gaurdaino ez zaigu heldu data berri baten proposamenik», adierazi dute EEPko ordezkariek.

Agirian azaldu dutenez, behin baino gehiagotan egin diote dei Frantziako Hezkuntza Ministerioari: «Urriaren 19an eta 21ean, gutun bat igorri zen Parisera postaz, eta gero mezu elektronikoz, eskuratze agiririk eta erantzunik gabe», esplikatu dute. «Are okerrago, azaroaren 8an Max Brisson senatariak ministroari gaia aipatzerakoan, honek ez zuen deus erran Baxoaren eta lizeoaren erreformaz». Hiru hautetsiek salatu dutenez, Hezkuntza Ministerioko ordezkariek EEP «hizkuntza politikarako etxe amankomun» gisa definitu bazuten ere, ez dute «erakundearekin komunikatzen».


Euskadiko Orkestra eta Andra Mari Abesbatzaren kontzertua babestuko du EITBk Musika Hamabostaldian

Larunbat honetan izango da kontzertua ikusgai 20:00etatik aurrera Kursaal Jauregian.

EITBren eta Musika Hamabostaldiaren arteko lankidetzaren testuinguruan, larunbat honetan, abuztuaren 20an, Euskadiko Orkestrak eta Andra Mari Abesbatzak eskainiko duten kontzertua babestuko du EITBk. Musika amerikarrez osatutako programa taularatuko dute Wayne Marshallen zuzendaritzapean, eta Indira Mahajan sopranoa eta Eric Greene baritonoa izango dituzte lagun. Kontzertua Kursaal Jauregian izango da, 20:00etan.

Abuztuaren 2tik 27ra ospatzen ari den 83. Donostiako Musika Hamabostaldiaren erakusleiho izaten ari dira EITB ikus-entzunezko taldeko hedabideak.


Aro berria industria politikarako

Klimari eta gizarteari dagozkien erronka erraldoiei aurre egin ahal izateko, ezinbestekoa izango da egungo sistema errotik eraldatzea. Industria politikak giltzarri izango dira transformaziorako estrategian, eta Euskal Herriak ere bere bidea urratu beharko du.


Landa eremuko emakumeei lotutako jarduerak izanen dira heldu den astean Anizen eta Gartzainen

Urriaren 15ean Landa Eremuko Emakumeen Nazioarteko Eguna ospatzen da, eta horren harira Nafarroako Berditasun Teknikarien Sareak hainbat ekitaldi antolatu ditu 'Denbora, presentzia, ahots eta bizitza gehiago' lelopean. Baztanen ere izanen da zer egin heldu den astean:

Urriaren 19an, ortzeguna, mahai-ingurua izanen da Anizko herriko etxean 17:30ean. Leire Milikuaren Lur gainean, itzal azpian liburua ardatz hartuta, Ana Iriarte eta Maria Torres baztandar nekazariak izanen dira hizlariak.

Urriaren 22an, igandean, Gartzaingo Uhaldeko baserrian izanen da hitzordua 10:30ean. Etxetxipia film laburra proiektatuko dute lehenbiziko, eta ondotik Uhaldeko baserriko bisita gidatua eginen dute Maria Jesus Larretxea eta Amaia Iturririarekin. Bisita gidatuak leku mugatuak izanen ditu, hortaz, izena eman beharko da berdintasuna@baztan.eus helbidera idatziz edo 613 00 36 34 telefonoan.


«Egunero tarte bat hartu beharko genuke, geratzeko»

Gaurko saioan Ainhoa Kolomorekin aritu gara solasean. Masaje terapeutikoa, akupuntura eta terapia kraneo-sakrala eskaintzen ditu bere kontsultan. Horrez gain, biodantza saioak gidatzen ditu.


Joseba Arregi torturaz hildakoari lore eskaintza

1981ean torturaz hil zuten Joseba Arregiri omenaldia eskaini diote, torturaren aurkako astearen baitan, Egiari Zor Fundazioak antolatuta. Nekane Txapartegik hartu du hitza, eta Olaia Toral kantariak eta Nerea Esteban eta Janire San Sebastian dantzariek saioa eskaini dute.


Donibaneko saneamendu lanek 5 urte inguruko iraupena izango dute

Atzo arratsaldean aurkeztu zuten, Juanba Berasategin egindako informazio saioan, hamarkada bat baino gehiago enkistatuta daraman Donibaneko saneamendu arazoaren konponbide izan nahi duten obren plangintza. Bilkura horrekin parte hartze prozesu bat abiarazi dute, kulturgunean bertan den erakusketarekin jarraituko duena. Izaskun Gomez Pasaiako alkateak eta Jose Ignacio Asensio Ingurumen eta Obra Hidraulikoetako foru diputatuak eman zituzten azalpenak.

Erakusketa publikoa ikusgai egongo da azaroaren 11 arte, astelehenetik ostiralera, 16:00etatik 19:00etara. Bertan aukera izango da proiektuko edukiak kontsultatzeko nahiz ekarpen eta iradokizunak egiteko, horretarako jarritako kutxa batean utziz. Informazio-material guztiak eskuragarri daude, halaber, udalaren webgunean.

Lanen plangintza

Obra zatika gauzatuko da, 25 metro inguruko segidako tarteei eraginez. Tarteari dagokion lanketak zazpi fase izango ditu, eta horietako bakoitza astebetez luzatuko dela aurreikusi dute; alegia, eremu bakoitzean bi hilabete inguruko obrak egin beharko dituzte. Bonantzako zonaldetik ekingo diete lanei; hartara, zati horrekin amaitu arte ez litzateke zati berri bat hasiko, ahalik eta afekzio gutxien eragitearren.

Aipaturiko epeekin, eta kontuan hartuta 25 metroko lur eremua egokitzeko ia bi hilabete beharko dituztela, lanek 2,5-3 urte inguruko iraupena eduki beharko lukete orotara.

Dena den, teknikarien soluzioak kontuan izan du Donibane “barruti turistikoa dela, bizitza sozial nahiz komertzial handikoa”, eta beraz, urteko hainbat datetan obrak etengo dituzte, harik eta bizilagunen nahiz bisitarien egunerokoa erosoagoa izan dadin. Goizeko lehen orduak eta arratsaldeko azkenak ere saihestuko dira, eta baita asteburuak, jaiegunak eta opor garaiak ere.

Geldiune horiek kontuan izanda (Gabonak, Aste Santua, udara…), obrak urtean 7 hilabetez egongo lirateke martxan denera, eta beraz, gutxienez 5 urte beharko lituzkete horiek bukatzeko.

Lanen nondik norakoak

Teknikariek aurkeztutako konponbidea serieko ponpaketa txikiak jartzean datza, zangetan sakontzea saiheste aldera. Horretarako baliatuko duten teknikak sakonera gutxiko zangekin lan egitea ahalbidetzen du, altuera 1,30 metrora mugatuz eta luzera 25 metrora.

Aipatutako lan moduak aukera ematen du makineria arinarekin lan egiteko -bestelakoak ez baitira kabitzen Donibaneko kale nagusian-, eta baita etxebizitzei kalte egiteko arriskua murrizteko nahiz zangak txapekin estaltzeko lanak egiten ari ez direnean, gainetik ibiltzea ahalbidetzeko behin-behinean.

Ahalik eta gehien murriztu nahi dute sarean sartzen den ur bolumena, horretarako euri urak eta ur zikinak banatuz. Hori egin ahal izateko, hainbat bizilagunek (38-40 bat etxebizitza) orain arteko harguneak berritu beharko dituzte, saneamendu sare berrira lotu ahal izateko.

Horren kostua nork bere gain hartu beharko du hasiera batean, baina Izaskun Gomez alkateak gaurko topaketan adierazi du udala, eragindako gainerako erakundeekin batera, hainbat formula aztertzen ari dela, bizilagunei laguntzak eta erraztasunak emateko, euren kontu egin beharreko obra ez dadin familientzako “ezin gaindituzko arazoa” izan.

Saneamendurako lanek hainbat zerbitzu berritzea ahalbidetuko dutela iragarri dute arduradunek, hala nola, edateko uraren hornidura, elektrizitatea eta telefonia.

Pasaiako Udalak eta Gipuzkoako Foru Aldundiko Ingurumen eta Obra Hidraulikoetako Departamentuak aurkezturiko proiektua egikaritzeko aurreikusitako inbertsioa 4.638.000 eurokoa da. Konponbide teknikoak jada jaso du eragindako bi erakundeen adostasuna -Añarbeko urak eta Ura-.


Aste honetan amaituko dituzte Zarauzko malekoiko zorua konpontzeko lanak

Neguko itsasaldiek kalte nabarmenak eragin dituzte itsas pasealekuko hainbat puntutan. Itsas enbaten ondorioz, gune batzuetan malekoia bera erori da eta beste batzuetan zorua kaltetu ; baldosak puskatu eta eraman zituen itsasoak. Hasiera batean behineko konponketak egin zituzten. Orain lurzoru berria jartzen ari dira dagoeneko langileak. Guztira 1.900 metro koadro inguru berrituko dute. Lurzoru mota hautatzeko aurrez hainbat aukera aztertu dute, eta horien artean «konponbiderik iraunkorrena» eskaintzen zuena jartzea erabaki dute, «ezartzeko eta mantenurako gastu baxuak ahaztu gabe». Aukeren artean lurzoru leunenaren aldeko apustua egin dute. Gainera, zoru berria erdileunduta utziko da, ez dadin irristakorra izan.


Maddiren eta herriaren drama

Zonbat urte iragan behar/ ur basek hondeatzeko/ erripak, nabak, arroilak.../ harkaitz hauen higatzeko?», solasean ari da Maddi Lamiturrirako bidean, «neska gazte, emazte, nerabe nahiz haur eli» batekin, pegarrak harturik.Ezin erreferarik eman Ameli Harotzarenek Maddiren bozetik jalgi dituen bertsoei; higaduraren monumentaltasunari so eginez; burua altxa eta gorape haren pean, edonor sendi daiteke ezdeus: hor datza arroka harroaren supremazia.Zugarramurdiko (Nafarroa) leizeek handizki batzarri egin diote Maddiren trajeria pastoralaren estreinaldiari. Ezinago hobeki laketu dira pertsonaiak dekoratu salbai hartan: lehentze da pastoral batean animaliak protagonista direla, eta leize batean.Pantxika Urruti errejentaren manu pean abiatu du kondairak bere xendra: «Lehen aldikoz, animaliak dira protagonista pastoral batean; kontzientziadunak dira, ehiza-orak salbu, haien izaera begiratu baitute. Fikzioa bada ere, egia eta mezu batzuk ateratzen ditugu, ukan dugun askatasunari esker».Historiaren atzaparrakXVIII. mendeko Xaretako —Ainhoa, Sara (Lapurdi), Urdazubi eta Zugarramurdi (Nafarroa)— herri batean kokatu du istorioa Gerardo Mungia idazleak.Alta, errejentarekin batera deliberatu dute historiako zatiak sartzea, hala nola XVI. mendeko Aymeric Picaud edo XVII. mendeko De Lancre. Baina berriagoak ere bai. Demagun, oroitarazi dute 1967an Migel Mari Iturbide 16 urte bertzerik ez zituen zugarramurdiarra nola tirokatu zuen Laputseian Eutiquio Chamorro guardia zibilak, bizkarrez, eta nola oraino erailea ez den zigortua izan. Edo: «Oroit gaitezen kokoek/ Iharra iheslaria/ zigorrik gabe hil zutela.../ Ez dadila ahantz, konpaiak!». Lapurdiko eta Nafarroako lau herrietako bizizaleak euskarak juntaturik, historiako tragedia haiei egin liezaiekeen omenaldi gisakoa da pastorala.Iraganeko gertakariak oroitarazteak eta ametsetakoak asmatzeak buruhauste franko eman dizkio Urrutiri, hala aitortu du: «Laugarren pastorala dut, eta zailena izan zait, itzuli anitz eman baitizkiot buruari, emozioak publikoarenganaino hel daitezen. Tragedia bat zela erakustea garrantzitsua zitzaidan, baina horren ondoan mezuak eta gauza ederrak ere badaudela».Historiaren gordinari, beraz, irudimenak josi dizkio alegiazko zatiak. «Mitologiak ematen du nahi dugunaren edo nahi genukeenaren berri, isla bat da», erran du Jose Angel Irigarai poetak, taula gainari adi so. «Egarria hil nahi dut./ Ortziren gomendioan koka./ Agian naiz sekulako/ bidaiaren ate-joka?», galdetzen die oraindik oreindu gabeko Maddik basapiztiei.Ez da arrapostuen beha egon, Lamiturriko ura edan baitu; «Nasaiki, amets egiteko desiraren asetzeko bezainbat», izkiriatu du Mungiak. Gibela ezinez, sekulakoz da bilakatu egunaz oreina, gauaz berriz Maddi, etxekoen gomendioei bizkarra emanez.Baladaren melodiaJeikaldiz jeikaldi, musikak ere bere libertatea landu du, usaiaz kanpoko ukitu errenazentista edota barrokoa sumatzen baitzaio, lagunduz ikuslea barnatzen izaki eta gizakien arteko arteka ñimiñoan.Ere, gitarra ilki dute oholtzarat, Maddi eta Oreinkoren kantorearen kantatzeko.Alta, ez du luzaz iraun Maddiren amets egiteko desira aseak, neba ehiztarien ehiza-oren lanjerraz gain, sorgin ehizaren atzaparrak ere usma baitaitezke.Euskaldunak errotik kapitatu nahi izan zituen De Lancre epaileak publikoaren kolera piztu du: «Ez gordatu eta salatu/ urdanga hori [Maddi], ozarra!/ Logroñon txestaturen du/ Inkisizioaren sugarra!». Antzerkiaren tresnez ausarki baliatu dira urdinak, gaiztakeriaren krudelaren helarazteko, arrakasta handiz.Bortizkeria kukutu gabe, baina ameskeriaren ilusioa ere ez, oreka dorpea atzeman dute kondairari historiaren uspelak erantsiz. Oreka ere, arizaleen parte hartzeari dagokionez: «Batek izan ezik, den-denek gutienez bertset bat kantatu dugu», erran du Helena Xurio arizaleak. Zuberotar dantzen maila ederrak erakusterat eman du hilabeteetako lanaren funtsa, hutsetik ikasi baitituzte.Hala, Pazko arrats hartan Maddik bildu zuen dohain hartatik, isuri dira bozkario nahiz samin malko franko, historiaren nahiz kondairaren harkaitzak higatzeraino.


Alkoholismoak senideei nola eragiten dien hausnartzeko, Al-anon elkarteak batzarrak egiten ditu Azpeitian astelehenetan

Soreasu kalean duten lokalean egiten dituzte batzarrak, 20:00etatik aurrera, eta horien inguruko informazio osoa 650-26 59 63 telefonoan edo gfaarea1@gmail.com helbidean eskuratu daiteke.

Al-Anon Gipuzkoako alkoholikoen senideen elkarteak adierazi du hango kideak astelehenero biltzen direla Azpeitian, alkoholismoak senideei nola eragiten dien hausnartzeko eta haien bizipenak partekatzeko. Soreasu kaleko 2. zenbakian duten lokalean elkartzen dira astelehenetan, 20:00etatik aurrera. Hain zuzen ere, joan den ostiraleko Gipuzkoako Hitza astekariak alkoholismoaren gaia jorratu zuen. Alkoholiko Anonimoak erakundearen batzar baten kronika eta hango kideen testigantzak jaso zituen egunkariak hilaren 1eko zenbakian. Hemen irakurri daiteke erreportaje osoa. Al-Anon elkarteak Azpeitian egiten dituen bartzarren inguruko informazio gehiago lortzeko, berriz, 650-26 59 63 telefonora deitu edo gfaarea1@gmail.com helbidera idatz daiteke.


Villarejok berretsi egin du Rajoy Barcenasen ustezko espioitzaren jakitun zela

Gainera, Fernandez-Diaz, Cospedal eta Saenz de Santamaria ere tartean zirela azaldu ditu Kitchen Operazioari buruz egindako adierazpenetan.

Jose Manuel Villarejo komisarioak epailearen aurrean deklaratu du berriro ostiral honetan, 'Kitchen Operazioa'ren harira. Luis Barcenas PPko diruzain ohiari egindako ustezko espioitzaren inguruan Mariano Rajoy Espainiako Gobernuko presidente ohiarekin mezu bidez hitz egin zuela berretsi du. Hala, Maria Dolores de Cospedal, Jorge Fernandez Diaz eta Soraya Saenz de Santamaria Gobernuko beste kide batzuk ere inplikatu ditu komisarioak.

Galdeketan parte hartu duten iturrien arabera, Villarejok berretsi egin du Kitchen auziarentzat hasi zela lanean, Barne Ministerioak hala eskatu ziolako. Oraingoan, bere deklarazioetan sartu ditu baita ere Fernandez Diaz ministroa, Francisco Martinez Segurtasunerako Estatu idazkari ohia, Ignacio Cosido Poliziako zuzendari nagusi ohia eta Eugenio Pino zuzendari laguntzaile operatiboa (DAO).

Era berean, Rajoyren telefono zenbakiak eman zizkiotela azaldu du, mezu bidez berarekin komunikatzeko erabili zituenak. Komisarioaren arabera, Gobernuko presidentea ez zen fidatzen Barne Ministerioak Kitchen auziari buruz ematen zion informazioaz, eta beste komunikazio kanal bat bilatzearren jarri zen berarekin harremanetan.

Horrekin batera, Maria Dolores de Cospedalekin zuen harremana argitu du, eta ministro zela berarekin bildu zela aitortu du. Hala, komisarioa Cospedali jende asko ezagutzen zuen agente ohi gisa aurkeztu zutela azaldu du, baina inoiz ez ziola enkargu zehatzik egin. Villarejoren arabera, partekatutako guztia informazio judizializatua izan zen.

Halaber, Saenz de Santamariak bidalitako loturaren batekin hitz egiten zuela esan du. Izan ere, Barcenasi egindako espioitzari dagokionez, presidenteordea CNIko arduradun nagusi gisa informatu zutela uste du. Horrez gain, 'Kitchen' a zeharka ezagutzen zuela gaineratu du, nahiz eta ez duen argitu izan nahi informatzen zuten pertsona horiek nortzuk ziren.

Villarejok Fernandez Diazekin izandako harremana azpimarratu nahi izan du bereziki. Horren arabera, hainbat aldiz bildu zen ministroarekin, eta 'Kitchen' aren garapenean paper garrantzitsua izan zuen. Hala ere, susmatzen du operatiboa martxan jartzeko ekimena ez zela berea izan, Rajoyrekin edo presidenteordearekin adostu zuela baizik.

Sanchez Galanen inputazioa, bertan behera

Ignacio Sanchez Galan Iberdrolako presidentearen deklarazioa bertan behera utzi du Auzitegi Nazionaleko Instrukzioko sei zenbakiko epaitegi zentraleko titularrak, Jose Villarejo komisario ohiari eskatutako lanak direla eta.

Ostiral honetako probidentzia batean, epaileak bost eguneko epean Iberdrolak eskatutako "deuseztasunaren berri" emateko eskatu die ustelkeriaren aurkako Fiskaltzari eta gainerako alderdiei, Iberdrolaren egoera prozesala konpontzeke dagoelako.

Ebazpena eman ondoren, epaileak gaineratu duenez, "hala badagokio, beste seinalamendu bat egingo da", argindar enpresak Villarejoren zerbitzuak kontratatu ote zituen argitzeko, besteak beste, Florentino Perez ACSko presidentea zelatatzeko.

Enpresaren ordezkaritza legalak Jose Antonio del Olmo Kontrol Korporatiboko arduradun ohiaren aurka 2020ko urtarrilean aurkeztu zuen kereila ekarri du gogora, ustez berak egindako dokumentu bat faltsutzeagatik, Villarejo komisario ohiaren "Cenyt" enpresa bati egindako ordainketez ohartarazteko.

Epaileak kasuari dagozkion izapideak pilatu zituen orduan. Hala ere, konpainia "harrituta" agertu da, ia urtebete igaro ostean, "oraindik ez dakielako zer gertatu den" edo frogarik baduten.

Hori dela eta, maiatzaren 27tik ekainaren 25era bitartean hartutako erabaki guztiak baliogabetzea eta auzia une horretara atzera eramatea eskatzen du, defentsa-eskubidea gauzatu ahal izateko.


Ainara Uribarri oñatiarrak, bigarren emakume azkarrena Trans Gran Canarias lasterketako Starter proban

Oñatiarrak bi ordu eta 20 segundo behar izan ditu proba amaitzeko. Melina Grosjean taldekide frantziarra da aurretik sartu den lehiakide bakarra; 01:57:45 denbora eginez.

Pozik egoteko moduan da Ainara Uribarri lasterkari oñatiarra. Gaur jokatu dira Trans Gran Canarias probak eta Starter deituriko lasterketan bigarren denborarik onena egin du Brooks Trail Runners taldeko lasterkari oñatiarrak.

Starter proba 25 kilometro luze da, eta 562 desnibel positiboa du. 165 emakumek amaitu dute proba eta bigarren emakumerik azkarrena izan da oñatiarra. Lasterkari bakarra sartu da aurretik, Melina Grosjean frantziarra eta hori ere Brooks Trail Runners taldeko lasterkaria da. Frantziarraren denbora izan da 01:57:45 eta oñatiarraren 02:00:20. Bi minutu eta 35 segundoko aldea, beraz.


Hiltegi bat itxi dute, lokal asiarretan okela osasun-kontrolik gabe saltzeagatik, horietako bat Basaurin

Guardia Zibileko agenteek 650 animalia aurkitu zituzten ustiategian, eta horiek sakrifikatzeko agindu zuten, trazabilitate faltagatik eta antzemandako salmonella positiboengatik.

Naturaren Babeserako Zerbitzuko (Seprona) Guardia Zibileko agenteek Madrilgo lursail batean kokatutako legez kanpoko hiltegi bat itxi dute, Nekazaritza, Abeltzaintza eta Elikadura Zuzendaritza Nagusiarekin batera eta Elikagaien Segurtasunaren eta Ingurumen Osasunaren Zuzendariordetza Nagusiaren babesarekin. Horretarako, ikuskapenak egin dituzte erkidego desberdinetako lokal asiarretan, Basauriko (Bizkaia) lokal bat tartean, horietara baitzihoan inolako osasun-kontrolik gabeko okela.

Sepronak elikagai iruzurraren aurkako kontrolak areagotu zituen, iragan otsailean Madrilgo Erkidegoan antzemandako lehen hegazti-gripe kasuaren berri izan ostean.

Operatibo horri esker, agenteek Madrilgo lursail bat aurkitu zuten. Bertan animaliak sakrifikatzen zituztela eta ustiategian bertan gorpuzkiak erretzen zituztela egiaztatu zuen Guardia Zibilak. Jakin zuen furgonetetan zein hotz-katerik gabeko autoetan ateratzen zutela sakrifikatutako animalien okela.

Salerosgai horiek Fuenlabradako poligono batera garraiatzen zituzten batzuetan, eta bertatik jatetxeei banatzen zizkieten. Besteetan, saltoki bateko hozkailuetan gordetzen zuten okela, ondoren mezularitza zerbitzu baten bitartez banatzeko.

Inolako osasun-kontrolik gabe garraiatzen zuten produktua. Hori dela eta, ustiategiaren eta banaketaren arlo administratiboko egiaztapen guztiak eginda, abeltzaintza ustiategia arakatu zuten Nekazaritza, Abeltzaintza eta Elikadura Zuzendaritza Nagusiko ikuskatzaileekin batera, epailearen baimenarekin.

Lursailera sartzean, agenteek 650 animalia aurkitu zituzten (oiloak, ahateak, ahuntzak, txerriak eta astoak), eta koarentenan ipini zituzten, Erkidegoko langile teknikoek zegozkien probak egiteko. Proba horiek emaitza positiboa eman zuten salmonellan eta, hortaz, animaliak sakrifikatzeko agindua eman zuten.

Lokalaren osasungarritasunik ezak sei pertsonaren atxiloketa eragin zuen. Jarraian, operatiboak banandutako jenero guztiaren bilaketari eta konfiskatzeari ekin zion.

Gainera, Guardia Zibilak beste hamabi pertsona ikertu ditu iruzur delituengatik, merkatuaren eta kontsumitzaileen aurka eta osasun publikoaren aurka. Publikoari helarazteko prest zeuden 350 kilo okel konfiskatzea baimendu du operazioak.


Maiatza Borrokan

Anoetako eragileen lokalean, 'Sólo son peces' eta 'Mutha' dokumentala eta solasaldia. Emakume sahararren indarra.


Behi azienda piriniotarraren lehiaketa-enkante arrakastatsua egin dute asteburuan Elizondon

Nafarroatik, Gipuzkoatik eta Bizkaitik etorritako 24 abeltzaintza ustiategik parte hartu dute aurtengo edizioan

Argazkiak: Fernando Anbustegi

Behi azienda piriniotarraren XXXIII. lehiaketa-enkante nazionala ospatu dute asteburuan Elizondon, bi urteko geldialdiaren ondotik. Euria nagusi izan bada ere, jendetza hurbildu da behi aziendak ikustera eta 24 abeltzaintza ustiategik parte hartu dute guzira; hamabortz nafar, sei gipuzkoar eta hiru bizkaitar.

Ortzirale arratsaldean eraman zituzten aziendak Merkatuko zelaira eta larunbatean hasi zen erakusketa. Arratsaldean behien erakustaldi eta kalifikazioa komentatua izan zuten eta igande eguerdian egin zuten sari banaketa eta enkantea. Gainera, Nafarroako aratxea eta Baztango gasna dastatzeko aukera izan zuten bertaratutakoek.

Lehiaketak 13 atal izan zituen, behi eta zezenak adinka banaturik, eta bakoitzetik bortz ale onenak jaso zuten joare saria. Irabazleei dagokienez, Jon Bikandik (Iurreta) bortz sari lortu zituen, Maria Nela Vittorinik (Zenotz) hiru, Leire Amondarainek (Orozko) bi eta Josu Ostizek (Olague), Juan Antonio Uztarrozek (Senosiain) eta Dolaetxe Elkarteak (Oñati) sari bana eskuratu zituzten.

Honez gain, 11 sari berezi izan ziren: azienda buru onenaren saria Leire Amondarainendako izan zen, intseminazio artifizial jatorriko ar onenaren saria Dolaetxe Elkartearendako izan zen eta eme onenaren saria berriz, Juan Antonio Uztarrozendako. Adierazle genetiko onena duen arraren saria Iñaki Alkortak (Azpeitia) lortu zuen eta eme onenaren saria, berriz, Juan Jose Iñarreak (Erratzu). Baztango behi onenaren saria ere Iñarrearendako izan zen, eta zezen onenarena, berriz, Gil Goienetxerendako (Arizkun). Intseminazio artifizialaren erabilera onenaren saria Hermanos Iñiguez ustiategirako izan zen (Zudairi), ugalkortasun onena duen ustiategiaren saria Aritz Gironesek (Jaitz) lortu zuen eta Nafarroako Aratxea jatorri-izen babestutako sariak Manuel Arrarasek (Beruete) eta Juan Ignacio Ayarrak (Jaurrieta) irabazi zituzten.

Azkenik, ugal-behi onenak saritu zituzten. 3-4 urte bitarteko behien saria Maria Nela Vittorinirendako izan zen, 4-6 urte bitartekoa Leire Amondarainendako eta 6-8, 8-12 eta 12 urte baino gehiagoko behien sariak Javier Iraizozendako (Azotz) izan ziren.


Zizurkilgo Jaiak

Hirugarren denbora. 14:30ean bazkaria, Joxe Arregi plazan.


Argindar panelak instalatuko dituzte Durangon, ekitaldi kulturalak auzoetara irisarazteko

Durangoko Udalak hainbat lan egingo ditu udan, urriko ekitaldi kulturalak auzoetan ere antolatu ahal izateko. Besteak beste, argindar panelak instalatuko dituzte.

Durangoko Udalak ekitaldi kulturalak auzoetan egin ahal izateko lanak esleitu ditu. Iazko jaietara bideratzekoak ziren 105.000 euroak inbertituko ditu lanetan. Besteak beste, argindar panelak ipiniko dituzte auzoetan, aurrerantzean ekitaldi kulturalak erdigunetik kanpo ere egin ahal izateko. Guztira, zazpi eremutan ipiniko dituzte panel elektrikoak: Tabiran, Otamotzena parkean, Juan Olazaran kalean, Madalena plazan, Zuhatzola parkean, San Faustoko frontoi ondoan eta Ibaizabal parkean.


Araba, Bizkai eta Gipuzkoako langabezia tasa %8,9ra jaitsi da

2010. urtera egin behar da atzera horren tasa txikia ikusteko. Hirugarren hiruhilekoan15.900 langabe gutxiago daude bigarrenean baino. Okupatuen kopurua handitu egin da, 9.300 pertsonatan.

Udako hilabeteak eztiak joan dira enplegu datuentzat, eta aspalditik, 2010. urteaz geroztik, ikusi gabeko mailara apaldu dute langabezia tasa. Eustaten arabera, urteko bigarren hiruhilekoan %10,3an zegoen langabezia tasa, eta uztailetik irailera artean %8,9ra jaitsi da. Kontuan izan behar da, hala ere, aktiboen tasak ere behera egin duela hiru hilabeteetan (%56,3tik %55,8ra), eta horrek eragina duela langabezia tasaren apaltzean.

Uztailetik irailera, 15.900 pertsona murriztu da Araba, Bizkai eta Gipuzkoako langabeen zerrenda. Horrela, 92.700 pertsona daude orain langabeen kolektiboan, enplegua bilatzen ari diren, bilaketarako kudeaketa aktiboak egiten dituzten eta, gainera, lan egiteko prestasuna duten pertsonen zerrendan. Horietatik 48.200 dira gizonezkoak (aurreko hiruhilekoan baino 7.400 gutxiago), eta 44.600 emakumeak (-8.400).

Langabezia tasarik txikiena Gipuzkoak du, %7koa (24.100 langaberekin). Araban, tasa %9,2koa da, eta langabeak 14.900. Eta Bizkaian langabezia tasa %9,9ra apaldu da, 53.800 langaberekin.

Eustatek langabeen nazionalitatea ere begiratu du. 92.700 langabeetatik 71.100ek dute nazionalitate espainiarra eta 21.600k atzerritarra.

Okupazioa gora, industrian ezik Edonola ere, landunen kopuruak igoera esanguratsua izan du hirugarren hiruhilekoan, 9.300 okupatu gehiagorekin; aurreko hiru hilabeteetan zenbatutakoak baino %1 gehiago. Horrekin, okupazio tasak 0,6 puntu egin du gora, %68,3raino. Emakumezkoen jarduera tasa %65,2koa da, eta gizonezkoena %71,4koa.

Biztanleria okupatuak sektore guztietan egin du gora hirugarren hiruhilekoan, industrian izan ezik. Industrian 1.700 landun gutxiago zenbatu dira. Aldiz, zerbitzuen sektorean 8.600 okupatu gehiago daude; eraikuntzan 1.900 gehiago; eta lehen sektorean 400 gehiago.

Hirugarren hiruhilekoan okupazioaren gorakadarik handiena gizonen artean gertatu da: 6.600 okupatu gehiago daude. Emakumeen kasuan, 2.700 okupatu gehiago daude.

Okupazioa Bizkaian hazi da gehien, 5.000 pertsona okupatu gehiagorekin; Araban, 3.000 okupatu gehiago daude; eta Gipuzkoan, 1.400 gehiago daude. Hiriburuetan, Gasteizen 2.800 okupatu gehiago daude, Donostian 2.100 gehiago eta Bilbon 500 gutxiago.

Eustatek neurtu du hirugarren hiruhilekoan erkidegoan 902.200 etxe inguru daudela, eta haietatik, heren batek pertsona aktiborik ez duela, aurreko hiruhilekoan baino 4.500 etxe gehiago; hamar etxetik ia seitan pertsona aktibo guztiak daude okupatuta, aurreko hiruhilekoan baino 7.400 familia gehiago. Eta, aldiz, etxeko pertsona aktibo guztiak langabezian dituzten 33.500 etxe daude, aurreko hiruhilekoan baino 2.400 gutxiago.


Olentzero eta Mari Domingi Zeraingo Aizpean izango dira

Olentzero eta Mari Domingi Aizpeako meatze gunera joango dira abenduaren 18an eta 19an. Parte hartu nahi duten herritarrek aurrez izena eman behar dute 943 80 15 05 zenbakira deituta, 649 946 277 zenbakira whatsappa idatzita edo Zeraingo turismo bulegora idatzita. Pertsonako 8 euro ordaindu behar dira. Prezioak barne hartzen ditu mokadutxoa eta eskulan tailerra.


Estitxu Elduaienen gutuna: 'Agur, Xiriako'

Estitxu Elduaien Azpeitiko Kirol zinegotziak honako gutuna idatzi du: Punta puntako puntista. Punta puntako Sanjuandegiko Baigerako gidaria, Olatz emaztearekin batera. Punta puntako herritarra joan zaigu: Xiriako Gurrutxaga. Nuarben jaio eta zesta puntarako zuen afizioa ofizio bilakatu eta munduko hainbat txokotako frontoietan jokatu zuen Xiriakok. Nuarbe ezizenarekin ezaguna frontoian, Azpeitia eta Nuarberen izena eta izana munduan zabaldu zituen. Baina Nuarbe eta Azpeitia inoiz ez zituen utzi, eta hementxe sortu zuen familia, eta, ondoren, Sanjuandegiko Baigerako familia. Urte luzez izan zen Sanjuandegiko Baigerako arduradun; eta han ere maila ikaragarri altua jarri zuen familia osoak egindako lanak. Plazerra da Xiriako bezalako herritarrak izatea, eta tristea agur esatea. Une gogor hauetan gure elkartasunik eta besarkadarik goxoenak familiari eta gertukoei. Guk, kalean, Sanjuadegin, Nuarben eta frontoietan gurekin izango zaitugu.


Askabidek prostituzioan diharduten emakumeen alde egindako lana aitortu du Emakundek

Askabide elkarteak Emakunde 2020 saria jaso du, prostituzioan diharduten edo baztertuta dauden emakumeen ahalduntzea sustatzen egindako lanagatik.

EAEn prostituzioan diharduten emakumeen eta gizarte-bazterketako egoeran dauden emakumeen kolektiboaren normalizazioaren eta gizarteratzearen alde lan egiten duen irabazi-asmorik gabeko Askabide elkarteak Berdintasunerako Emakunde 2020 saria jaso du gaur Lehendakaritzaren egoitzan, Gasteizen.

Miriam Santorcuato Askabide elkarte sarituko presidenteak talde osoaren izenean eskertu du saria, "gure lanarekin jarraitzeko pizgarria" dela onartu du eta elkarteak egiten duen "justizia sozialaren aldeko lanari" balioa ematea dakarrela.

Santorcuatok prostituzioan lan egiten duten pertsonak "ikusezin" izan ohi direla salatu du, eta sarri euren ametsak eta bizi-proiktuak "ezerezean" gelditzen direla.

Gainera gogoratu du kolektibo hau "bereziki zaurgarria" dela, "mota guztietako indarkeria" jasaten dutelako; izan ere, emakume hauek eraos fisikoak, umiliazioak eta eraso sexualak ere jasaten dituzte maiz.

Hala, adierazi du Askabide elkeatean "euren eskubideak bermatzeaz eta haiek, emakume nahiz pertsona gisa ikusgai egiteaz ardurartzen" direla. Saria eskaini die "beti lehen lerroan lanean" diren hirugarren sektoreko gainerako erakundeei, pandemia garaian "are nabarmenagoa" izan baita haien inplikazioa.

Era berea, Askabideko lantaldearen lana eta dedikazioa goraipatu ditu, "gizatasun maila ikaragarrizko emakume, profesional eta boluntarioen taldea da buru naizen eta ordezkatzen dudan hau"

Sari-banaketa ekitaldian, Iñigo Urkullu lehendakariak azaldu du sari hau ez dela soilik Askabiderentzako, baizik eta bazterketa egoeran dauden pertsonei laguntzeko lanean diharduten elakrte eta erakunde sozialentzako ere. Lehendakariak nabarmendu du Askabide "prostituzioaren testuinguruko emakumeengandik gertu dagoela beti, haiei euren eskubide eta aukeren inguruko informazioa ematen, bakarrik ez daudela senti dezaten, eta euren bizi-proiektuen inguruan askatasun handiagoz erabakitzeko aukera emanez". Azpimarratu du Askabidek "inor atzean ez uzteko" herri-gisa dugun helburua "duintzen" duela.

Eusko Jaurlaritzako Berdintasun, Justizia eta Gizarte Politika sailburu Beatriz Artolazabalek nabarmendu du oso garrantzitsua dela administrazio publikoek hirugarren sektoreko elkarte eta eragileekin batera lan egitea, eta aitortu du funtsezko zeregina betetzen dutela horiek: "Administraziook iritsi ezin garen lekura iristen zarete, eta zuen landa-lanarekin osatu egiten duzue administrazioetatik egiten den lana".

Artolazabalek Azken Sarea Indartzen programa azpimarratu nahi izan du; izan ere, pandemiaren ondorio gisa arazo larriei eurre egin beharrean aurkitu ziren emakumeei lagundu ahal izan zitzaien, Gizarte-Zerbitzuetako laguntzetara ezin baitzuten jo haietako asko eta askok.

Eusko Jaurlaritzak berdintasunezko eta indarkeriarik gabeko gizarte baten alde lan egiteko konpromisoa duela berretsi du sailburuak.

Izaskun Landaida Emakundeko zuzendariak eskerrak eman ditu elkarteak lan egiten duten emakumeen bizi-kalitatea hobetzeko egin duen lanagatik, eta, besteak beste, "berdintasunetik eta aurreiritzirik gabe entzunak izateko gune bat eta emakume askorentzat heldulekua" delako. Lanaren ikuspegi indibiduala eta kolektiboa azpimarratu nahi izan du, "emakume bakoitzari bere errealitatean entzuten eta laguntzen diona, baina kolektiboaren errealitatea ezaugarritzen duen konplexutasuna ulertuta".


Platano budina

Platanoak pasatzen direnean zer egin? Organikora bota aurretik bada azkenburuko osasuntsu bat egiteko aukera. On egin!

Gaurkoan azkenburuko bat prestatuko dugu. Aukera osasuntsua izateaz gain gehiegi heldu diren platano horiei erantzuna emateko modua ere bada.

Lehenik, hiru arrautzak bol batean ondo-ondo irabiatuko ditugu. Ondoren, platanoak gehituko ditugu. Horretarako, platanoak zuritu eta sardexka batekin zanpatuko ditugu. Modu honetara, gure orea prestatzen hasiko gara. Jarraian, jogurtak eta esnea gehituko ditugu. Espatula baten laguntzarekin orea prestatzen hasiko gara orduan. Ondoren, laranja-lore edo azahar esentzia gehituko dugu. Laranja-lorea gustukoa ez badugu, bainila esentziagatik ordezkatu dezakegu.

Hurrengo pausoan irina gehituko dugu, pixkanaka-pixkanaka. Kontuan izan behar dugu irina, orea bati gehitzen diogunean, hobea dela aireztatua botatzea. Horretarako, irina espumadera batean jar dezakegu eta gure oreari pixkanaka gehituz gero hobeto geratuko zaigu. Horrela irin-pinportak ekidingo ditugu. Dena nahastuko dugu, orea homogeneizatu bat lortu arte.

Ondoren, labera sartuko dugu gure errezeta. Horretarako, labea prest izango dugu 160 gradutan. Eta noski gure orea laberako egokia den ontzi batean botako dugu; aurretik, ontziaren paretak gurina edo olio apurtxo batekin igurtzi ditugula, ondoren moldetik erraz atera ahal izateko. Labera sartu eta 160 gradutan, 40 minutuz izango dugu bertan.

Egina dagoen egiaztatzeko, laban bat sartu eta garbia ateraz gero prest izango genuke gure gaurko errezeta: platano budina. Labana zikina edo hezea ateraz gero, gure errezetak labean minuturen bat gehiago behar izango du.

Jan ahal izateko, hoztu behar da; hozkailuan sartu daiteke. Moldetik atera eta jateko prest izango genuke gure merienda edo azkenburukoa. Azukrerik gehitu ez diogunez, abrikot marmelada gainetik botata oso goxoa geratzen da. Norberak bere gustura presta dezala!

OSAGAIAK

- Lau jogurt natural.

- Bi platano (oso heldu).

- 3 arrautza.

- 40 gramo gari-irina.

- 60 mililitro esne.

- Azahar edo laranja-lore koilarakada bat.


Arregi Euskal Selekzioko hautatzaileak 18 jokalari deitu ditu Txileren aurkako partidarako

Euskal Selekzioak Txileren aurka jokatuko du abenduaren 20an Mendizorrotzan, eta Juanjo Arregi hautatzaileak deialdia eskaini du. Norgehiagoka zuzenean eskainiko dute ETB1ek eta eitb.eus-ek.

Euskal Selekzioak Txileren aurka jokatuko du abenduaren 20an (asteartea) Mendizorrotzan, eta Juango Arregi hautatzaileak 18 jokalari deitu ditu norgehiagoka horretarako. Neurketa zuzenean eskainiko dute eitb.eus-ek eta ETB1ek.

Arregik hautatzaile kargua estreinatuko du. Realeko bost jokalarik, Osasunako lauk, Athleticeko hiruk, Alaveseko bik, Eibarko bik, eta, Granadako eta Levanteko futbolari banak osatzen dute deialdia.

Hauxe da Euskal Selekzioaren deialdia Txileren aurkako partidarako:

Atezainak: Amaia Peña (Athletic Club) eta Maitane Zalba (Osasuna).

Defentsak: Nerea Nevado (Athletic Club), Ane Etxezarreta (Reala), Iraia iparraguirre (Reala), Irati Urruzola (Osasuna) eta Itziar Gastearena (Granada).

Erdilariak: Leire Baños (Levante), Nerea Eizagirre (Reala), Jone Ibañez (Eibar), Arene Altonaga (Eibar) eta Maite Zubieta (Athletic Club).

Aurrelariak: Amaiur Sarriegi (Reala), Patricia Zugasti (Osasuna), Maitane Vilariño (Osasuna), Marta San Adrian (Alaves), Cecilia Marcos (Reala) eta Ane Miren Martínez de la Hidalga (Alaves).


Aroztegiko ekintzaileekin elkartasun paella-jatea eta kontzertu ibiltaria izanen dituzte maiatzaren 23an Beran

Kataku ostatuak antolatu ditu iganderako otordua eta Urretabizkaia txarangaren emanaldia

Berako Kataku ostatuak Aroztegia gelditu! elkartasun paella-jatea antolatu du maiatzaren 23an, igandean 14:00etan. Plater bakoitzaren truke zazpi euro ordaindu beharko da. Bazkalondoan, 17:00etan, Burga plazan hasita kontzertu ibiltaria izanen da Bilboko Urretabizkaia txarangarekin.